text:
TSANZIRANI CHIKHULUPIRIRO CHAWO | DAVIDE
“Yehova Ndiye Mwini Nkhondo”
DAVIDE anadzipanikiza kudutsana ndi chigulu cha asilikali amene ankathawa kuchoka m’malo awo omenyera nkhondo. Asilikaliwo ankachita kuonekeratu kuti ali ndi mantha kwambiri. Kodi n’chiyani chinawachititsa mantha choncho? Davide ayenera kuti ankamva asilikaliwo akutchula mwamantha dzina la munthu winawake. Kenako anaona munthuyo ataima m’chigwa ndipo anadabwa chifukwa anali asanaonepo munthu wamkulu komanso wamtali choncho.
Munthuyo anali Goliyati ndipo Davide atangomuona anadziwa chifukwa chake asilikali ankamuopa. Anali wamkulu mwachilendo. Ngakhale akapanda kuvala zovala zankhondo, Goliyati ayenera kuti ankalemera kuposa kulemera kwa anthu awiri akuluakulu. Koma anali atanyamula zida zoopsa ndipo anali msilikali wamphamvu komanso waluso pa nkhondo. Kenako Goliyati anafuula mawu oderera Aisiraeli. Taganizirani mphamvu ya mawu ake pamene ankanyoza asilikali a Isiraeli komanso mfumu yawo, Sauli. Iye ananena kuti ngati pali msilikali wolimba mtima, apite kukamenyana naye ndipo nkhondoyo ithera pomwepo.
Aisiraeli anachita mantha kwambiri. Nayenso Sauli anali ndi mantha. Davide anamva kuti zimenezi zinakhala zikuchitika kwa nthawi yopitirira mwezi umodzi. Nkhondo ya pakati pa asilikali a Afilisiti ndi a Isiraeli inkakanika kuyamba chifukwa chakuti tsiku lililonse Goliyati ankaderera Aisiraeliwo. Zimenezi zinamukhumudwitsa kwambiri Davide. Zinali zochititsa manyazi kuona mfumu ya Isiraeli ndi asilikali ake, kuphatikizapo azichimwene atatu a Davide, atagwidwa ndi mantha. Iye ankaona kuti Goliyati sakunyoza asilikali a Isiraeli okha, koma akunyozanso Yehova, Mulungu wa Isiraeli. Koma kodi Davide akanatani popeza anali wamng’ono? Nanga kodi ifeyo tingaphunzire chiyani pa chitsanzo chake?
“NDI AMENEYU! NYAMUKA UMUDZOZE”
Tiyeni tikambirane kaye zimene zinachitika miyezi yambiri izi zisanachitike. Kunja kunali kutayamba kuda ndipo Davide n’kuti akudyetsa nkhosa za bambo ake kumapiri enaake kufupi ndi ku Betelehemu. Iye anali mnyamata wooneka bwino komanso wamaso okongola ndipo pa nthawiyi ayenera kuti anali ndi zaka zosakwana 20. Akamapuma ankakonda kuimba zeze. Ankakonda kuimba za zinthu zochititsa chidwi zimene Mulungu analenga ndipo luso lake loimba linawonjezeka chifukwa chokhala ndi nthawi yambiri yoyeserera. Koma tsiku limeneli Davide anaitanidwa kuti apite kunyumba chifukwa bambo ake ankamufuna mwamsanga.
Atafika anapeza bambo ake, a Jese, akukambirana ndi munthu winawake wokalamba kwambiri. Munthu wokalambayo anali mneneri Samueli. Yehova anali atamutuma kuti akadzoze mwana mmodzi wa Jese kuti adzakhale mfumu ya Isiraeli. Samueli anali ataona kale ana aamuna 7 a Jese, omwe anali aakulu kwa Davide, koma Yehova anamuuza kuti sanasankhe aliyense pagulu lawolo. Koma Davide atafika, Yehova anauza Samueli kuti: “Ndi ameneyu! Nyamuka umudzoze.” Samueli anatenga nyanga imene munali mafuta apadera n’kuthira m’mutu mwa Davide, azichimwene ake onse akuona. Kuyambira nthawi imeneyi, moyo wa Davide unasintha kwambiri chifukwa Baibulo limati: “Mzimu wa Yehova unayamba kugwira ntchito pa Davide kuyambira tsiku limenelo mpaka m’tsogolo.”
Kodi Davide anayamba kuona kuchedwa kuti ayambe kulamulira? Ayi, anadikira kuti mzimu wa Yehova umuthandize kudziwa nthawi yoyenera kuyamba kulamulira. Pa nthawi imene ankadikirayi, anapitirizabe ntchito yake yoweta nkhosa. Ntchito imeneyi ankaigwira modzipereka komanso molimba mtima. Mwachitsanzo, nthawi ina nkhosa za bambo ake zinkafuna kudyedwa ndi mkango ndipo nthawi inanso zikanadyedwa ndi chimbalangondo. Davide sanapirikitse zilombozi ataima patali. Koma anamenyana nazo kuti ateteze nkhosa za bambo ake. Maulendo awiri onsewa, iye anapha ndi manja zilombo zoopsazi.
Patapita nthawi, Davide anaitanidwa ndi Sauli chifukwa mbiri yake inali itafika kwa mfumuyo. Ngakhale kuti Sauli anali adakali msilikali wamphamvu, Yehova anali atasiya kumuthandiza chifukwa sankamvera malamulo ake. Yehova anali atamuchotsera mzimu wake moti nthawi zambiri ankakhala wokwiya, ankakayikira aliyense komanso ankachita zachiwawa. Nthawi iliyonse zimenezi zikachitika, Sauli ankafuna kuimbiridwa nyimbo kuti mtima wake ukhalenso m’malo. Atumiki ena a Sauli anali atamva zoti Davide ali ndi luso loimba komanso anali wolimba mtima. Zimenezi zinachititsa kuti Sauli aitanitse Davide ndipo anakhala m’gulu la anthu oimba nyimbo m’nyumba ya mfumu komanso omunyamulira zida.
Achinyamata angaphunzire zambiri pa chikhulupiriro chimene Davide anasonyeza pa nthawiyi. Pa nthawi yake yopuma, iye ankachita zinthu zimene zinkalimbitsa ubwenzi wake ndi Yehova. Kuwonjezera pamenepa, anayesetsa kuti akhale ndi luso limene likanamuthandiza pa moyo wake komanso kumuthandiza kupeza ntchito. Koma chofunika kwambiri n’choti, analola kuti mzimu wa Yehova uzimutsogolera. Zimenezitu ndi chitsanzo chabwino kwa tonsefe.
“MUSALOLE KUTI ALIYENSE AGWIDWE NDI MANTHA MUMTIMA MWAKE”
Davide atayamba kutumikira Sauli, nthawi zambiri ankapita kaye kunyumba kwawo komwe ankawetabe nkhosa ndipo nthawi zina ankakhalako nthawi yaitali ndithu. Nthawi ina atapita kwawo, m’pamene bambo ake anamutuma kuti apite kukaona azichimwene ake atatu omwe anali m’gulu la asilikali a Sauli. Davide anamvera bambo akewo ndipo ananyamula katundu woti akapereke kwa abale akewo n’kuyamba ulendo wopita kuchigwa cha Ela. Atafika, anadabwa kupeza nkhondo isanayambe ngati mmene tafotokozera kumayambiriro kuja. Gulu lililonse la asilikali linali litaima m’mbali mwa phiri ndipo pakati pawo panali chigwa.
Davide ankaona kuti zinthu sizinayenere kukhala chonchi. Panalibe chifukwa choti asilikali a Yehova Mulungu athawe munthu wina aliyense, makamaka munthu amene salambira Mulungu. Davide ankaona kuti Goliyati sakungonyoza asilikaliwo koma akunyozanso Yehova. Choncho anayamba kulankhula ndi asilikaliwo molimba mtima zogonjetsa Goliyati. Pasanapite nthawi, Eliyabu, yemwe anali mchimwene wamkulu wa Davide, anamva zimene Davide ankanenazo. Iye anamudzudzula mwaukali ndipo anamunena kuti wabwera kunkhondoko kuti adzangoona anthu akuphedwa. Koma Davide anayankha kuti: “Tsopano ndachita chiyani? Inetu ndangofunsa chabe.” Iye anapitiriza kulankhula molimba mtima kuti akhoza kugonjetsa Goliyati ndipo munthu wina anakauza Sauli zimene Davide ankanenazo. Mfumuyo itamva inalamula anthu kuti akamutenge.
Davide anauza mfumuyo mawu olimbikitsa akuti: “Musalole kuti aliyense agwidwe ndi mantha mumtima mwake.” Sauli ndi asilikali ake anali atagwidwadi ndi mantha. N’kutheka kuti anachita mantha chifukwa chodziyerekezera ndi Goliyati n’kumaona kuti akhoza kungomulekeza m’chiuno kapena munthiti. Mwina ankaona kuti Goliyati sangavutike kuwagonjetsa. Koma Davide ankaona zinthu mosiyana kwambiri ndi Aisiraeli enawo. Choncho anadzipereka kuti akamenyane ndi Goliyati.
Koma Sauli anamuuza kuti: “Sungapite kukamenyana ndi Mfilisiti ameneyu, chifukwa ndiwe mwana, ndipo Mfilisiti ameneyu wakhala akumenya nkhondo kuyambira ubwana wake.” Kodi n’zoona kuti Davide analidi mwana pa nthawiyi? Ayi. Ngakhale kuti mwina ankaoneka wamng’ono, ayenera kuti anali ndi zaka pafupifupi 20. Komabe anali asanakwanitse zaka zoyenera kulowa usilikali. Ngakhale zinali choncho, Davide anali atayamba kale kudziwika monga munthu wamphamvu komanso wolimba mtima.
Davide anauza Sauli mmene anaphera mkango ndiponso chimbalangondo chija pofuna kusonyeza kuti akhoza kukamenyananso ndi Goliyati. Kodi Davide anauza Sauli zimenezi pongofuna kudzitama? Ayi. Tikutero chifukwa chakuti Davide ankadziwa chimene chinamuthandiza kupha zilombozo. Iye anati: “Yehova amene anandilanditsa m’kamwa mwa mkango ndi m’kamwa mwa chimbalangondo andilanditsanso m’manja mwa Mfilisiti ameneyu.” Sauli atamva zimenezi, anauza Davide kuti: “Pita, ndipo Yehova akhale nawe.”
Kodi inunso mungakonde kukhala ndi chikhulupiriro ngati cha Davide? Sikuti iye ankangoganiza chabe kuti Mulungu akhoza kumuthandiza. Koma ankamukhulupirira ndi mtima wonse chifukwa chomudziwa bwino komanso chifukwa choti anali ataona kale Mulungu akumuthandiza. Ankadziwa kuti Yehova amateteza anthu ake mwachikondi komanso amakwaniritsa malonjezo ake. Kuti ifenso tikhale ndi chikhulupiriro cholimba, tiyenera kupitiriza kuphunzira za Mulungu. Tikamatsatira zimene timaphunzira, zinthu zidzatiyendera bwino ndipo zimenezi zidzalimbitsa chikhulupirira chathu.
“YEHOVA AKUPEREKA M’MANJA MWANGA”
Poyamba, Sauli anayesa kumuveka Davide zovala zake zankhondo. Zovalazi zinali zofanana ndi za Goliyati, zinali zopangidwa ndi mkuwa ndipo n’kutheka kuti anamuvekanso malaya aakulu okhala ndi mamba achitsulo. Koma Davide atayesa kuyenda ndi zovalazo anaona kuti sangakwanitse chifukwa zinali zazikulu komanso zolemera. Iye anali asanazolowere kuvala zovala zankhondo chifukwa anali asanaphunzire usilikali. Ndipo zinali zovuta kwambiri kuti avale zovala za mfumuyi chifukwa Sauli anali munthu wamtali kwambiri kuposa Aisiraeli onse. (1 Samueli 9:2) Ataona kuti zovalazo zikumulemera, anazivula n’kuvala zimene anazizolowera, zomwe ankavala poweta nkhosa.
Davide anatenga ndodo yake yomwe ankagwiritsa ntchito kubusa, kachikwama ndiponso gulaye. Gulaye sangaoneke ngati chida chodalirika koma ndi chida champhamvu kwambiri ndipo kale abusa ankachikonda. Chidachi chinkapangidwa ndi chikopa ndipo chinkakhala ndi zingwe ziwiri. Pochigwiritsa ntchito, ankaika mwala pachikopapo, n’kupukusa mofulumira kwambiri kenako n’kusiya chingwe chimodzi. Izi zinkachititsa kuti mwalawo uthamange kwambiri n’kukagenda chimene akufunacho. Chida chimenechi chinali chodalirika kwambiri moti nthawi zina magulu ankhondo ankakhalanso ndi asilikali ena oponya miyala ndi gulaye.
Davide atatenga zinthuzi, anayamba ulendo wake wokakumana ndi Goliyati. Iye ayenera kuti ankapemphera mochokera pansi pa mtima pamene ankatola miyala m’chigwa. Anatola miyala 5 ing’onoing’ono komanso yosalala. Kenako anatulukira kumalo omenyera nkhondo, akuthamanga.
Kodi Goliyati anaganiza zotani ataona Davide? Baibulo limanena kuti: “Anayamba kumuderera chifukwa anali mnyamata wamaonekedwe ofiirira, ndiponso wokongola.” Goliyati analankhula mwamphamvu kuti: “Kodi ine ndine galu kuti ubwere kwa ine ndi ndodo?” Ayenera kuti anangoona ndodo yokha koma sanaone kuti analinso ndi gulaye. Iye anatemberera Davide m’dzina la milungu ya Afilisiti ndipo anaopseza kuti mtembo wake aupereka kwa mbalame ndi zilombo zakutchire.
Zimene Davide anayankha zimasonyeza kuti anali ndi chikhulupiriro cholimba. Taganizirani kuti mnyamata ngati ameneyu anauza Goliyati kuti: “Iwe ukubwera kwa ine ndi lupanga, mkondo ndi nthungo, koma ine ndikubwera kwa iwe m’dzina la Yehova wa makamu, Mulungu wa asilikali a Isiraeli, amene iweyo wam’tonza.” Davide ankadziwa kuti zilibe kanthu kuti Goliyati anali ndi mphamvu komanso zida zoopsa. Goliyati anali atanyoza Yehova Mulungu, ndipo Davide ankadziwa kuti Yehovayo achitapo kanthu. Iye ankadziwa kuti: “Yehova ndiye mwini nkhondo.”
Sikuti Davide sankaona msinkhu wa Goliyati ndiponso zida zimene anali nazo. Kungoti sanalole kuti zinthu zimenezi zimuchititse mantha. Iye sanatengere chitsanzo choipa cha Sauli ndi asilikali ake omwe ankadziyerekezera ndi Goliyati. M’malomwake, Davide ankayerekezera Goliyati ndi Yehova. Goliyati anali wamtali pafupifupi mamita atatu ndipo ankapitirira anthu ena onse, koma msinkhu umenewu sunali kanthu pouyerekezera ndi Wolamulira Wamkulu wa chilengedwe chonse. Mofanana ndi anthu ena onse, tingati Goliyati anali ngati nyerere, yomwe singavute kuipha.
Davide anayamba kuthamangira kumene kunali Goliyati ndipo anapisa m’chikwama chake n’kutenga mwala. Iye anaika mwalawo pagulaye n’kuyamba kupukusa mwamphamvu. Goliyati anayandikira kumene kunali Davide, ndipo n’kutheka kuti ankayenda kumbuyo kwa munthu womunyamulira chishango. Koma msinkhu wa Goliyati unachititsa kuti zikhale zovuta kumuteteza bwinobwino chifukwa munthu wonyamula chishango sakanatha kuchikweza m’mwamba kuti chifikire kumutu kwake. Davide ataona zimenezi anaona kuti mbali yabwino kugenda ndi mutuwo.
Kenako Davide anaponya mwalawo. Anthu onse ayenera kuti anangokhala chete pofuna kuona kuti zitha bwanji. Yehova ayenera kuti anathandiza Davide kuti asaphonye chifukwa mwina sakanakhala ndi mpata woponya mwala wina. Iye sanaphonyedi moti mwalawo unalowa m’mutu wa Goliyati ndipo nthawi yomweyo anagwa pansi chafufumimba. Wonyamula chishango uja ayenera kuti anachita mantha n’kuthawa. Davide anafika pafupi n’kutenga lupanga la Goliyati ndipo anadula mutu wake.
Sauli ndi asilikali ake ataona zimenezi, analimba mtima ndipo anathamanga kupita kukamenyana ndi Afilisitiwo. Nkhondoyi inatha mogwirizana ndi zimene Davide anauza Goliyati, zakuti: “Yehova . . . apereka anthu inu m’manja mwathu.”
Masiku ano, atumiki a Mulungu samenya nawo nkhondo. (Mateyu 26:52) Komabe tiyenera kutsanzira chikhulupiriro cha Davide. Nafenso tiyenera kumaona kuti Yehova yekha ndi amene tiyenera kumutumikira ndiponso kumuopa. Nthawi zina tikhoza kumaona kuti mavuto athu akutikulira, komabe tiyenera kukumbukira kuti mavutowo ndi aang’ono kwambiri tikawayerekezera ndi mphamvu zopanda malire za Yehova. Tikasankha kuti Yehova akhale Mulungu wathu ndiponso kumukhulupirira ngati mmene Davide anachitira, palibe vuto lililonse limene lingatichititse mantha. Zili choncho chifukwa palibe vuto limene Yehova angalephere kuligonjetsa.


c: text/html

text:
NKHANI YA PACHIKUTO | KODI ANTHU AMENE ANAMWALIRA ADZAKHALANSO NDI MOYO?
Kodi Akufa Angadzakhalenso ndi Moyo?
Kodi akufa angadzakhalenso ndi moyo?
YANKHO LA M’BAIBULO: “Idzafika nthawi pamene onse ali m’manda achikumbutso adzamva mawu ake [a Yesu] ndipo adzatuluka.”—Yohane 5:28, 29.
Pa lembali, Yesu ankalonjeza kuti akadzayamba kulamulira monga Mfumu padzikoli, adzaukitsa anthu amene anamwalira. Fernando amene watchulidwa m’nkhani yapitayi anati: “Nditawerenga koyamba lemba la Yohane 5:28, 29, ndinasangalala kwambiri. Lembali linandithandiza kukhala ndi chikhulupiriro chakuti akufa adzakhalanso ndi moyo ndipo ndinayamba kuganizira kwambiri mmene moyo udzakhalire wosangalatsa mtsogolo.”
Yobu ankakhulupirira kuti akamwalira, Mulungu adzamuukitsa. Iye anafunsa kuti: “Munthu akafa, kodi angakhalenso ndi moyo?” Yobu anayankha yekha funsoli ndipo anati: “Ndidzadikira masiku onse a ntchito yanga yokakamiza [nthawi yomwe ndili m’Manda], mpaka mpumulo wanga utafika. Inu mudzaitana ndipo ine ndidzayankha.”—Yobu 14:14, 15.
Marita, yemwe anali mchemwali wake wa Lazaro, ankadziwa kuti akufa adzakhalanso ndi moyo. Mwachitsanzo, mchimwene wake Lazaro atamwalira Yesu anamuuza kuti: “Mlongo wako adzauka.” Marita anayankha kuti: “Ndikudziwa kuti adzauka pa kuuka kwa akufa m’tsiku lomaliza.” Kenako Yesu anamuuza kuti: “Ine ndine kuuka ndi moyo. Aliyense wokhulupirira mwa ine, ngakhale amwalire, adzakhalanso ndi moyo.” (Yohane 11:23-25) Yesu atangomaliza kunena zimenezi, anaukitsa Lazaro. Nkhani yosangalatsayi ikutithandiza kudziwa kuti mtsogolomu anthu ambiri adzaukitsidwa. Zidzakhala zosangalatsa kwambiri kudziwa kuti anthu akuukitsidwa padziko lonse lapansi.
Kodi ena adzapita kumwamba?
YANKHO LA M’BAIBULO: Mawu a Mulungu amasonyeza kuti kuuka kwa Yesu n’kosiyana kwambiri ndi kwa anthu 8 omwe anatchulidwa m’Baibulo. Zili choncho chifukwa chakuti anthu 8 aja ataukitsidwa, anakhalanso padzikoli. Koma ponena za kuukitsidwa kwa Yesu, Baibulo limati: “Yesu Khristu . . . ali kudzanja lamanja la Mulungu, pakuti anapita kumwamba.” (1 Petulo 3:21, 22) Kodi ndi Yesu yekha amene anali woyenera kupita kumwamba? Yesu asanamwalire, anauza otsatira ake kuti: “Ndikapita kukakukonzerani malo, ndidzabweranso kudzakutengerani kwathu, kuti kumene kuli ineko inunso mukakhale kumeneko.”—Yohane 14:3.
Yesu anapita kumwamba ndipo anakakonzera malo ophunzira ake ena. Anthu omwe amaukitsidwa n’kupita kumwamba, onse pamodzi adzakwana 144,000. (Chivumbulutso 14:1, 3) Kodi anthu amenewa azikatani kumwambako?
Anthuwa akakhala ndi ntchito yaikulu. Baibulo limanena kuti: “Wodala ndi woyera ndiye aliyense wouka nawo pa kuuka koyamba. Pa iwo, imfa yachiwiri ilibe ulamuliro. Koma adzakhala ansembe a Mulungu ndi a Khristu, ndipo adzalamulira monga mafumu limodzi naye zaka 1,000.” (Chivumbulutso 20:6) Choncho anthu amene adzapite kumwamba adzakhala ansembe ndi mafumu ndipo azidzalamulira dzikoli limodzi ndi Yesu Khristu.
Kodi palinso ena amene adzaukitsidwe?
YANKHO LA M’BAIBULO: Baibulo limafotokoza mawu amene mtumwi Paulo ananena kuti: “Ndipo ine ndili ndi chiyembekezo mwa Mulungu, chimenenso anthu awa ali nacho, kuti kudzakhala kuuka kwa olungama ndi osalungama omwe.”—Machitidwe 24:15.
Kodi ndi anthu otani omwe ali m’gulu la “olungama” amene Paulo ananena kuti adzaukitsidwa? Taganizirani zimene zinachitikira Danieli yemwenso anali munthu wokhulupirika. Iye atatsala pang’ono kumwalira Yehova anamuuza kuti: “Udzapuma. Koma udzauka kuti ulandire gawo lako pa mapeto a masikuwo.” (Danieli 12:13) Kodi Danieli akadzauka akakhala kuti? Baibulo limati: “Olungama adzalandira dziko lapansi, ndipo adzakhala mmenemo kwamuyaya.” (Salimo 37:29) Yesu ananenanso kuti: “Odala ndi anthu amene ali ofatsa, chifukwa adzalandira dziko lapansi.” (Mateyu 5:5) Danieli ndi anthu ena okhulupirika adzaukitsidwa kuti adzakhalenso ndi moyo padziko lapansi mwinanso kwamuyaya.
Nanga ndi anthu otani amene ali m’gulu la “osalungama”? Ndi anthu ambirimbiri amene anakhalapo ndi moyo n’kumwalira koma analibe mwayi wophunzira Baibulo ndi kugwiritsa ntchito zimene Malemba amanena. Anthu amenewa akadzaukitsidwa, adzakhala ndi mwayi wodziwa Yehova * ndi Yesu. (Yohane 17:3) Amene adzasankhe kutumikira Mulungu adzakhala ndi mwayi wokhala ndi moyo wopanda malire padziko lapansi, mofanana ndi Yehova.
Amene adzasankhe kutumikira Mulungu adzasangalala ndi moyo wopanda malire komanso wathanzi
Kodi zinthu zidzakhala bwanji padzikoli?
YANKHO LA M’BAIBULO: Mulungu “adzapukuta misozi yonse m’maso mwawo, ndipo imfa sidzakhalaponso. Sipadzakhalanso kulira, kapena kubuula, ngakhale kupweteka.” (Chivumbulutso 21:4) “Iwo adzamanga nyumba n’kukhalamo. Adzabzala minda ya mpesa n’kudya zipatso zake.”—Yesaya 65:21.
Ganizirani mmene mudzasangalalire kukhala moyo woterewu limodzi ndi achibale anu amene adzaukitsidwe. Koma kodi tingatsimikize bwanji kuti akufa adzakhalanso ndi moyo?
^ ndime 15 Baibulo limati dzina la Mulungu ndi Yehova.
Onaninso
Kodi Mulungu Ali ndi Cholinga Chotani Chokhudza Dziko Lapansili?
Baibulo limafotokoza chifukwa chake Mulungu analenga dzikoli, nthawi imene mavuto adzathe, mmene zinthu zidzakhalire padzikoli komanso anthu amene adzakhale m’dziko la paradaiso.

robotstxt: allowed

filter: keep


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
41 Ndiyeno munthu uja ananditengera m’kachisi. Mmenemo anayamba kuyeza zipilala zam’mbali. Chipilala china chinali mbali ya kumanzere ndipo china mbali ya kudzanja lamanja. Chipilala chilichonse chinali mikono 6 m’lifupi. Umenewu ndiwo unali muyezo wa chipilala chilichonse m’lifupi mwake.
2 Khomo lolowera m’chipinda chakunja linali lalikulu mikono 10, ndipo kuchokera pakhomolo kukafika pakona panali khoma la mikono isanu mbali iyi, ndi mikono isanu mbali inayo. Anayezanso m’litali mwa chipinda chakunja ndipo chinali mikono 40, m’lifupi mwake chinali mikono 20.
3 Kenako analowa m’chipinda chamkati n’kuyamba kuyeza chipilala cham’mbali cha pakhomo ndipo anapeza kuti kuchindikala kwake chinali mikono iwiri. Anayezanso kukula kwa khomo ndipo anapeza kuti linali mikono 6. Kuchokera pakhomo kukafika pakona panali mikono 7.
4 Ndiyeno anayeza makoma a chipinda chamkati kumbuyo kwa kachisi, ndipo anapeza kuti anali mikono 20 m’litali ndi mikono 20 m’lifupi.+ Kenako anandiuza kuti: “Amenewa ndi Malo Oyera Koposa.”+
5 Anayezanso kuchindikala kwa khoma la nyumbayo ndipo anapeza kuti linali mikono 6. M’lifupi mwa chipinda cham’mbali munali mikono inayi. Umu ndi mmene zinalili kuzungulira nyumba yonseyo.+
6 M’mbali mwa nyumbayo munali mizere itatu ya zipinda zosanjikizana. Mzere uliwonse unali ndi zipinda 30. Zipinda zam’mbali kuzungulira nyumbayo zinali kulowa ku khoma la nyumbayo kuti zikhale ndi chozichirikiza. Koma sizinachirikizike ndi khoma la nyumbayo.+
7 Zipinda za mzere wachiwiri zinali zokulirapo m’mbali kuposa za mzere woyamba, ndipo zipinda za mzere wachitatu zinali zokulirapo m’mbali kuposa za mzere wachiwiri. Panali masitepe oyenda chozungulira opitira m’zipinda zam’mwamba.+ Choncho zipinda za mzere wachitatu zinali zokulirapo kuposa zipinda za mzere wachiwiri, ndipo zipinda za mzere wachiwiri zinali zokulirapo kuposa za mzere woyamba. Munthu akafuna kupita kuzipinda zam’mwamba kuchokera kuzipinda zapansi+ anali kudutsa m’zipinda zapakati.
8 Ndinaona kuti nyumba yonseyo anaimanga pamaziko aatali omwe anachita khonde kuzungulira nyumbayo. Kutalika kwa maziko a zipinda zam’mbali kunali bango lathunthu, lalitali mikono 6 kuchokera pansi kukafika polumikizira.+
9 Khoma lakunja la chipinda cham’mbali linali lochindikala mikono isanu. Pomanga zipinda zam’mbali za nyumbayo, anasiya mpata m’mphepete mwa nyumbayo.
10 Kuchokera pazipinda zodyera+ kukafika pamaziko a nyumbayo panali mikono 20 kumbali zonse za nyumbayo.
11 Makomo a zipinda zam’mbali analoza kumpata wa m’mphepete mwa nyumbayo. Khomo limodzi linayang’ana kumpoto lina linayang’ana kum’mwera. Mpata wa m’mphepete mwa nyumbayo unali mikono isanu m’lifupi, kumbali zonse za nyumbayo.
12 Kumadzulo kwa nyumbayo kunalinso nyumba ina. Nyumba imeneyo inali mikono 70 m’lifupi mwake. Khoma lonse la nyumbayo linali lochindikala mikono isanu, ndipo m’litali mwake linali mikono 90. Pakati pa nyumba ziwirizi panali mpata waukulu.
13 Munthu uja anayeza kachisi n’kupeza kuti anali mikono 100 m’litali mwake. Anayezanso mpata waukulu umene unali mbali zonse za kachisiyo, nyumba imene inali kumadzulo kwake ndi makoma ake, ndipo zonse pamodzi zinali mikono 100 m’litali.
14 Kenako anayeza kumaso kwa kachisi m’lifupi mwake limodzi ndi mpata waukulu wa mbali ya kum’mawa kwa kachisiyo, ndipo anapeza kuti zinali mikono 100.
15 Munthu uja anayezanso m’litali mwa nyumba ya kumadzulo ija imene inayang’anizana ndi mpata waukulu. Anayeza timakonde take mbali iyi ndi mbali inayo n’kupeza kuti nyumbayo ndi timakondeto zinali mikono 100.
Anayezanso kachisi, malo ake amkati+ ndi makonde oyang’ana kubwalo.
16 Malo atatu onsewa anali ndi mawindo a mafelemu aakulu mkati koma aang’ono kunja.+ Analinso ndi timakonde ndiponso malo a pakhomo. M’makoma onse a kutsogolo kwa malo a pakhomo anakhomamo matabwa+ kuchokera pansi kufika m’mawindo, ndipo mawindowo anali otchinga.
17 Chilichonse panyumbayo chinali ndi muyezo wake. Izi zinali choncho kuyambira pamwamba pa khomo, mkati ndi kunja kwa nyumbayo, khoma lonse kuzungulira mkati mwa nyumbayo ndiponso kunja kwake.
18 Ngakhalenso zithunzi zojambula mochita kugoba za akerubi+ ndi za mitengo ya kanjedza,+ zinali ndi miyezo yake. Mitengoyo inali pakati pa kerubi ndi kerubi mnzake, ndipo akerubiwo anali ndi nkhope ziwiriziwiri.+
19 Nkhope ya munthu inayang’ana chithunzi cha mtengo wa kanjedza kumbali iyi ndipo nkhope ya mkango wamphamvu inayang’ana mtengo wa kanjedza kumbali inayo.+ Zithunzi zimenezi zinali zojambula pakhoma mochita kugoba ndipo zinajambulidwa kuzungulira m’nyumba monsemo.
20 Pakhoma la kachisiyo, kuyambira pansi mpaka pamwamba pa khomo, anajambulapo mochita kugoba zithunzi za akerubi ndi za mitengo ya kanjedza.
21 Felemu la pakhomo la kachisi linali lofanana mbali zonse,+ ndipo kutsogolo kwa malo oyera kunali kuoneka motere:
22 Kunali guwa lansembe lamatabwa lalitali mikono itatu kuchokera pansi kufika pamwamba. M’litali mwake munali mikono iwiri ndipo m’makona ake munali mwa matabwa.+ M’litali mwa guwalo ndi m’mbali mwake munali mwa matabwa. Ndiyeno munthu uja anandiuza kuti: “Ili ndi tebulo limene lili pamaso pa Yehova.”+
23 Pakhomo la kachisi komanso la malo oyera panali zitseko ziwiri.+
24 Pakhomo lililonse panali zitseko ziwiri. Zitseko zonsezo zinali zotheka kuzitsegula. Khomo limodzi linali ndi zitseko ziwiri ndipo khomo linalo linalinso ndi zitseko ziwiri.
25 Pazitseko za kachisi anajambulapo zithunzi za akerubi ndi za mitengo ya kanjedza mochita kugoba.+ Zithunzi zimenezi zinali zofanana ndi zimene anajambula m’makoma. Kutsogolo kwa denga la khonde anakhomako mzere wa matabwa otulukira kunja.
26 M’mbali mwa khoma la pakhonde, m’zipinda zam’mbali za nyumbayo ndi pamzere wa matabwawo, munali mawindo a mafelemu aakulu mkati koma aang’ono kunja,+ ndipo anajambulamo zithunzi za mtengo wa kanjedza mbali zonse. Zithunzizi anazijambula mochita kugoba.
Patsani ena
Patsani ena
Ezekieli 41
Baibulo la Dziko Latsopano la Malemba Opatulika
https://www.jw.org/finder?docid=1011452&Book=26&Chapter=41&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D41%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Mafunso Ochokera kwa Owerenga
Malinga ndi Yohane 11:35, n’chifukwa chiyani Yesu anagwetsa misozi asanaukitse Lazaro?
Munthu amene timamukonda akamwalira timagwetsa misozi chifukwa chodziwa kuti timusowa kwa nthawi yaitali. N’zoona kuti Yesu ankakonda kwambiri Lazaro. Koma Lazaroyo atamwalira, Yesu sanalire chifukwa choti amusowa. Zikuoneka kuti analira chifukwa chomvera chisoni achibale komanso anzake a Lazaro.—Yoh. 11:36.
Yesu atamva kuti Lazaro akudwala, sanapite nthawi yomweyo kukamuchiritsa. Yohane anati: “[Yesu] atamva kuti Lazaro akudwala, anakhalabe masiku awiri kumalo kumene iye anali.” (Yoh. 11:6) N’chifukwa chiyani Yesu sanapiteko mwamsanga? Anachita dala zimenezi. Iye anati: “Kudwala kumeneku si kwa imfa chabe, koma n’kopatsa Mulungu ulemerero, kuti mwa kudwalako, Mwana wa Mulungu alemekezeke.” (Yoh. 11:4) Kodi Yesu ankatanthauza chiyani ponena kuti matenda a Lazaro sanali a imfa chabe? Ankatanthauza kuti imfa ya Lazaro idzathandiza kuti ‘Mulungu alandire ulemerero.’ Yesu ankadziwa kuti adzachita chozizwitsa poukitsa mnzakeyo.
Pokambirana ndi ophunzira ake, Yesu anayerekezera imfa ndi tulo. N’chifukwa chake anawauza kuti: “Ndikupita kumeneko kukamudzutsa [Lazaro] ku tulo take.” (Yoh. 11:11) Yesu ankadziwa kuti atha kuukitsa Lazaro ngati mmene mayi amadzutsira mwana amene wagona. Choncho imfa ya Lazaro payokha sikanam’chititsa kuti alire.
Nanga n’chiyani chinam’chititsa kuti agwetse misozi? Tikhoza kupeza yankho la funsoli tikaona nkhani yonseyi. Yesu ataona Mariya, yemwe anali mchemwali wake wa Lazaro, limodzi ndi anthu ena akulira, “anadzuma povutika mumtima ndi kumva chisoni.” Yesu anapwetekedwa mtima kwambiri ataona chisoni chimene anzakewo anali nacho. N’chifukwa chake “anadzuma povutika mumtima” ndiponso ‘kugwetsa misozi.’—Yoh. 11:33, 35.
Nkhaniyi imasonyeza kuti Yesu ali ndi mphamvu zoukitsa anzathu amene anamwalira kuti adzasangalale ndi moyo m’dziko latsopano. Ikutithandizanso kuona kuti Yesu amamvera chisoni anthu amene akulira chifukwa choferedwa. Nkhaniyi ikutiphunzitsanso kuti tiyenera kumvera chisoni anthu amene akulira chifukwa choti mnzawo wamwalira.
Yesu ankadziwa kuti aukitsa Lazaro. Koma analirabe chifukwa chokonda kwambiri anzake ndiponso kuwamvera chisoni. Ifenso tikhoza ‘kulira ndi anthu amene akulira’ chifukwa chowamvera chisoni. (Aroma 12:15) Sikuti munthu akamalira ndiye kuti sakhulupirira zoti akufa adzauka. Yesu ankadziwa kuti Lazaro auka, koma anapereka chitsanzo chabwino kwambiri polira chifukwa chomvera chisoni anthu amene anaferedwa.


text:
Kodi Mumayamikira Zimene Muli Nazo?
“[Tinalandira] mzimu wochokera kwa Mulungu, kuti tidziwe zinthu zimene Mulungu watipatsa mokoma mtima.”—1 AKOR. 2:12.
1. Kodi anthu ambiri amalephera kuzindikira chiyani?
PALI mwambi wakuti: “Chitsime chimaoneka kuti ndi chakuya pamene chauma.” Mwambiwu umatanthauza kuti zinthu zina timazindikira ubwino wake zinthuzo zitapita. Nthawi zambiri munthu akakhala ndi zinthu zina kuyambira ali mwana saziyamikira kwenikweni. Mwachitsanzo, munthu amene wabadwira m’banja lolemera sayamikira zinthu zabwino zimene ali nazo. Popeza achinyamata sadziwa zambiri, angalepherenso kuzindikira zinthu zamtengo wapatali kwambiri.
2, 3. (a) Kodi Akhristu achinyamata ayenera kupewa chiyani? (b) N’chiyani chingatithandize kuyamikira zimene tili nazo?
2 Ngati ndinu wachinyamata, kodi mumaona kuti chofunika kwambiri n’chiyani? Anthu ambiri m’dzikoli amaona kuti chofunika ndi kukhala ndi ndalama zambiri, nyumba yabwino kapena zipangizo zamakono. Koma ngati mumaona choncho ndiye kuti mwaiwala zinthu zofunika kwambiri. Chofunika kwambiri ndi kukhala pa ubwenzi wabwino ndi Yehova koma n’zomvetsa chisoni kuti anthu ambiri saganizira n’komwe zimenezi. Achinyamata amene abadwira m’banja la Mboni sayenera kuiwala kufunika kwa zinthu zokhudza Mulungu zimene makolo awo awaphunzitsa. (Mat. 5:3) Ngati munthu sayamikira zinthu zimenezi akhoza kukumana ndi mavuto aakulu pa moyo wake.
3 Komatu n’zotheka kupewa mavutowa. N’chiyani chingakuthandizeni kuyamikira zimene mwaphunzira zokhudza Yehova? Tiyeni tikambirane zitsanzo za m’Baibulo zimene zingatithandize kuzindikira ubwino woyamikira zinthuzo. Zitsanzozi zingatithandize tonsefe kuyamikira zinthu zimene tili nazo.
ANTHU ENA SANAYAMIKIRE
4. Kodi lemba la 1 Samueli 8:1-5 limasonyeza kuti ana a Samueli anali otani?
4 Pali zitsanzo za m’Baibulo za anthu ena amene sankayamikira zinthu zokhudza Yehova. Zoterezi zinachitika m’banja la mneneri Samueli ngakhale kuti iye anatumikira Yehova mokhulupirika kuyambira ali mwana. (1 Sam. 12:1-5) Iye anali ndi ana ndipo mayina awo anali Yoweli ndi Abiya. Anawo anayenera kuyamikira chitsanzo cha bambo awo. Koma sanawatsanzire ndipo ankachita zoipa. Mwachitsanzo, Baibulo limati iwo ‘ankapotoza chiweruzo.’—Werengani 1 Samueli 8:1-5.
5, 6. Kodi ana a Yosiya komanso chidzukulu chake anali anthu otani?
5 Ndi mmene zinalilinso ndi ana a Mfumu Yosiya. Mfumuyi inapereka chitsanzo chabwino kwambiri pa nkhani yolambira Yehova. Pa nthawi ina, buku la Chilamulo linapezeka ndipo iye atamva zimene zinali m’bukulo anayesetsa kutsatira malangizo a Mulungu. Anagwira ntchito mwakhama pochotsa mafano ndi kukhulupirira mizimu mu Isiraeli. Iye analimbikitsa anthu kuti azimvera Yehova. (2 Maf. 22:8; 23:2, 3, 12-15, 24, 25) Apatu ana ake anayenera kuphunzirapo kanthu. Atatu mwa anawo anadzakhala mafumu koma palibe ngakhale mmodzi amene anatengera chitsanzo cha Yosiya.
6 Woyamba kulowa ufumu wa bambo ake anali Yehoahazi koma ‘ankachita zoipa pamaso pa Yehova.’ Iye anangolamulira miyezi itatu kenako n’kumangidwa ndi Farao wa ku Iguputo moti anafera ku ukapolo. (2 Maf. 23:31-34) Kenako m’bale wake dzina lake Yehoyakimu analamulira kwa zaka 11. Nayenso sanatengere bambo ake. Chifukwa cha zoipa zimene Yehoyakimu ankachita, Yeremiya analosera kuti: “Adzaikidwa m’manda ngati mmene amaikira bulu wamphongo.” (Yer. 22:17-19) Ndiyeno anadzalowedwa m’malo ndi mwana wina dzina lake Zedekiya kenako mdzukulu wake dzina lake Yehoyakini. Koma onsewa sanatsatire chitsanzo cha Yosiya.—2 Maf. 24:8, 9, 18, 19.
7, 8. (a) Kodi Solomo anasonyeza bwanji kuti sanayamikire zimene anaphunzitsidwa? (b) Kodi tikuphunzira chiyani kwa anthu amene sanayamikire zimene anaphunzitsidwa?
7 Nayenso Solomo anaphunzitsidwa zinthu zambiri ndi Davide. Poyamba, Solomo anali munthu wabwino kwambiri koma kenako anasiya kuyamikira zimene anaphunzitsidwa. Baibulo limati: “Pamene iye anali kukalamba, akazi ake anali atapotoza mtima wake moti iye anali kutsatira milungu ina. Sanatumikire Yehova Mulungu wake ndi mtima wathunthu monga mmene anachitira Davide bambo ake.” (1 Maf. 11:4) Izi zinasokoneza ubwenzi wake ndi Yehova.
8 N’zomvetsa chisoni kuti anthu onse amene takambiranawa anaphunzitsidwa bwino ndi makolo awo koma sanayamikire zimene anaphunzitsidwazo. Koma pali ana ena amene ankayamikira zimene anaphunzitsidwa. Masiku anonso ana oterowo alipo. Tiyeni tsopano tikambirane za anthu ena amene achinyamata angachite bwino kuwatsanzira.
ANTHU ENA ANAYAMIKIRA
9. Kodi ana a Nowa anapereka bwanji chitsanzo chabwino? (Onani chithunzi patsamba 27.)
9 Ana a Nowa anapereka chitsanzo chabwino kwambiri. Nowa anauzidwa kuti apange chingalawa choti alowemo limodzi ndi banja lake. Zikuoneka kuti ana a Nowa anazindikira kufunika kochita zimene Yehova ananena ndiponso kugwirizana ndi bambo awo. Iwo anawathandiza kupanga chingalawacho ndipo analowamo. (Gen. 7:1, 7) Onse analowa m’chingalawamo kuti apulumuke. Komanso lemba la Genesis 7:3 limati analowetsamo zinyama “kuti zisungike padziko lonse lapansi.” Ana a Nowa ankayamikira zimene bambo awo anawaphunzitsa. Chifukwa cha zimenezi, anali ndi mwayi wothandiza kuti anthu apulumuke komanso kuti kulambira koona kuyambirenso pambuyo poti dziko layeretsedwa.—Gen. 8:20; 9:18, 19.
10. Kodi anyamata 4 achiheberi anasonyeza bwanji kuti ankayamikira zimene anaphunzira zokhudza Yehova?
10 Patapita zaka zambiri, panali anyamata 4 achiheberi omwe anasonyeza kuti ankayamikira zimene anaphunzitsidwa ndi makolo awo. Hananiya, Misayeli, Azariya ndi Danieli anatengedwa kupita ku Babulo mu 617 B.C.E. Iwo anali anyamata ooneka bwino komanso anzeru ndipo zinali zosavuta kuti zinthu ziziwayendera bwino ku Babulo. Koma iwo ankakumbukira zimene makolo awo anawaphunzitsa. Anyamatawa anadalitsidwa kwambiri chifukwa chotsatira zinthu zimene anaphunzira zokhudza Yehova.—Werengani Danieli 1:8, 11-15, 20.
11. Kodi Yesu anathandiza bwanji anthu ndi zimene iye anaphunzira?
11 Tiyeni tsopano tikambirane chitsanzo chabwino kwambiri cha Yesu. Iye anaphunzira zinthu zambiri kwa Atate wake ndipo ankaziyamikira kwambiri. Yesu anasonyeza zimenezi pamene anati: “Ndimalankhula zinthu izi ndendende mmene Atate anandiphunzitsira.” (Yoh. 8:28) Ankafunanso kuti athandize anthu ena ndi zimene anaphunzirazo. Iye anauza anthu kuti: “Ndiyenera kukalengeza uthenga wabwino wa ufumu wa Mulungu kumizinda inanso, chifukwa ndi zimene anandituma kudzachita.” (Luka 4:18, 43) Anathandizanso anthu kudziwa kuti sayenera kukhala “mbali ya dzikoli.” Anatero chifukwa anthu ambiri m’dzikoli sayamikira zinthu zokhudza Yehova.—Yoh. 15:19.
TIZIYAMIKIRA ZIMENE TILI NAZO
12. (a) Malinga ndi 2 Timoteyo 3:14-17, kodi achinyamata ambiri akufanana bwanji ndi Timoteyo? (b) Kodi achinyamata ayenera kudzifunsa mafunso ati?
12 Mwina inunso makolo anu amatumikira Yehova mokhulupirika ndipo akuphunzitsani zambiri. Ngati ndi choncho ndiye kuti mukufanana ndi Timoteyo. (Werengani 2 Timoteyo 3:14-17.) Makolo anuwo ‘anakuphunzitsani’ za Mulungu woona komanso zimene mungachite kuti muzimusangalatsa. N’kutheka kuti anayamba kuchita zimenezi kuyambira muli wakhanda. Mfundo zimene anakuphunzitsanizo zingachititse kuti mukhale ndi “nzeru zokuthandizani kuti mudzapulumuke kudzera m’chikhulupiriro chokhudza Khristu Yesu.” Zingachititsenso kuti mukhale ‘okonzeka mokwanira’ kutumikira Mulungu. Komano funso ndi lakuti: Kodi mudzayamikira zimene akuphunzitsanizo? Ndi bwino kudzifufuza bwinobwino pa nkhaniyi. Mwina mungadzifunse kuti: ‘Kodi ndimamva bwanji ndikaganizira za atumiki a Mulungu okhulupirika a m’mbuyomu? Kodi ndimayamikira mwayi wokhala wa Mboni za Yehova? Kodi ndimayamikira kukhala m’gulu la anthu ochepa amene Mulungu amawaona kuti ndi anzake? Kodi ndimaona kuti zimene ndili nazo panopa ndi zamtengo wapatali kwambiri?’
13, 14. (a) Kodi achinyamata ena amasirira chiyani? (b) N’chifukwa chiyani si nzeru kutengeka ndi dzikoli? Perekani chitsanzo.
13 Achinyamata ena a m’banja la Mboni sazindikira mwayi umene ali nawo chifukwa chokhala m’gulu la Yehova moti amasirira zochitika za m’dziko loipali. Ndiye mwina tifunse chonchi: Kodi inuyo mungathamangire galimoto kuti ikugundeni pongofuna kuona ngati ingakuvulazeni kapena kukuphani? Ngati mwayankha kuti ayi, ndiye palibenso chifukwa choti ‘muzithamanga nawo m’chithaphwi cha makhalidwe oipa’ a m’dzikoli pongofuna kuona ngati zingabweretsedi mavuto.—1 Pet. 4:4.
14 Chitsanzo pa nkhaniyi ndi mnyamata wina dzina lake Gener. Iye amakhala ku Asia ndipo anabadwira m’banja la Mboni. Anabatizidwa ali ndi zaka 12 koma kenako anayamba kusirira moyo wa m’dzikoli. Iye anati: “Ndinkaona kuti m’dzikoli muli ufulu ndiye ndinkafuna kuulawa.” Gener anayamba moyo wachiphamaso. Pamene ankakwanitsa zaka 15, anali atayamba kutengera zochita za anzake. Iye ankamwa mowa komanso kutukwana. Ankapita kocheza ndi anzake ndipo ankachita masewera achiwawa apakompyuta moti ankafika kwawo usiku kwambiri. Koma anadzazindikira kuti zinthu za m’dzikoli ndi zachabechabe ndipo sizithandiza munthu kukhala wosangalala. Iye atabwerera mumpingo anati: “N’zoona kuti ndimakumana ndi mavuto ena koma ndi ochepa kwambiri ndikawayerekezera ndi madalitso amene Yehova wandipatsa.”
15. Kaya makolo athu ndi Mboni kapena ayi, kodi tiyenera kuganizira kwambiri za chiyani?
15 Palinso achinyamata ena mumpingo amene makolo awo si Mboni. Kodi ndinu mmodzi mwa iwo? Dziwani kuti muli ndi mwayi waukulu kwambiri chifukwa chodziwa Mlengi wathu komanso kumutumikira. Kumbukirani kuti padzikoli pali anthu mabiliyoni ambiri koma ndi ochepa amene Yehova wawakoka kuti adziwe mfundo za m’Baibulo. (Yoh. 6:44, 45) Pa anthu 1,000 alionse m’dzikoli, mmodzi yekha ndi amene amadziwa bwino mfundo za m’Malemba. Choncho kaya mwaphunzira Malemba kuchokera kwa makolo anu kapena kwa anthu ena, muyenera kuyamikira kwambiri mwayi wokhala m’gulu la Yehova. (Werengani 1 Akorinto 2:12.) Gener amene tamutchula uja anati: “Zimandivuta kumvetsa ndikaganizira kuti Yehova, yemwe ndi Mwini chilengedwe chonse, amandidziwa ineyo.” (Sal. 8:4) Mlongo wina wa ku Asia komweko anati: “Ana ambiri amasangalala kwambiri ngati amadziwidwa ndi aphunzitsi awo. Ndiye kuli bwanji kudziwidwa ndi Yehova, yemwe ndi Mlangizi wathu wamkulu.”
KODI MUDZACHITA CHIYANI?
16. Kodi achinyamata ayenera kuchita chiyani?
16 Muyenera kutsatira chitsanzo cha atumiki a Yehova okhulupirika a m’mbuyomu. Muziganizira kwambiri mwayi wanu wodziwa Yehova n’kukhala ndi cholinga chomutumikira moyo wanu wonse. Musamangotsatira zimene achinyamata a m’dzikoli akuchita chifukwa akungoyenda dzandidzandi limodzi ndi dziko limene likukawonongekali.—2 Akor. 4:3, 4.
17-19. N’chifukwa chiyani ndi nzeru kukhala osiyana ndi anthu a m’dzikoli?
17 N’zoona kuti kukhala osiyana ndi anthu a m’dzikoli si kophweka koma n’kothandiza. Taganizirani zimene munthu amachita kuti akhale katswiri pa masewera enaake. Iye amayenera kukhala wosiyana ndi anzake. Amapewa zinthu zambiri zomwe zingamuwonongere nthawi yake yophunzira masewerawa. Kulolera kuti akhale wosiyana ndi anzake kumamuthandiza kuti aphunzire kwambiri n’kufika pokhala katswiri.
18 Anthu ambiri m’dzikoli saona patali. Koma mungachite bwino kuganizira za m’tsogolo n’kulolera kukhala osiyana ndi anthuwo. Muzipewa makhalidwe awo oipa komanso zochita zawo zimene zingasokoneze ubwenzi wanu ndi Yehova. Mukatero ‘mudzagwira mwamphamvu moyo weniweniwo.’ (1 Tim. 6:19) Mlongo amene tamutchula kale uja anati: “Ukamayendera mfundo zimene umakhulupirira umakhala wosangalala. Zimasonyeza kuti sutengeka ndi mafunde a m’dziko la Satanali. Koma chofunika kwambiri n’chakuti umadziwa kuti ukusangalatsa Yehova. Ukazindikira zimenezi umasangalala kukhala osiyana ndi anzako.”
19 Munthu amene amangoganizira zapanopa sakhala wosangalala. (Mlal. 9:2, 10) Popeza tikudziwa cholinga cha moyo komanso tikuyembekezera kudzakhala ndi moyo wosatha, tiyenera kusankha bwino zochita. Tizipewa kuchita zinthu ngati anthu a m’dzikoli. Tikamatero tidzakhala osangalala kwambiri.—Aef. 4:17; Mal. 3:18.
20, 21. (a) Kodi tikamasankha bwino zochita tingayembekezere chiyani?
20 Tikamasankha bwino zochita tingakhale ndi moyo wosangalala panopa komanso tingayembekezere kudzakhala ndi moyo wosatha. Pali madalitso ambiri amene tikuwayembekezera kuposa amene tingawaganizire. (Mat. 5:5; 19:29; 25:34) Mulungu amapereka madalitso kwa anthu okhawo amene amamumvera. (Werengani 1 Yohane 5:3, 4.) Choncho ndi nzeru kumutumikira mokhulupirika panopa.
21 Mulungu watipatsa madalitso ambiri. Watithandiza kudziwa molondola mfundo za m’Mawu ake zokhudza iye komanso zolinga zake. Tilinso ndi mwayi wodziwika ndi dzina lake komanso wokhala Mboni zake. Mulungu walonjezanso kuti adzatithandiza. (Sal. 118:7) Choncho tiyeni tonsefe tiziyamikira zimene watichitira n’kumasonyeza kuti timafuna kumulemekeza mpaka muyaya.—Aroma 11:33-36; Sal. 33:12.


text:
Zokhudza Malamulo
Eni Ake
© 2014 Watch Tower Bible and Tract Society of Pennsylvania, Inc. All rights reserved.
Webusaiti ino inapangidwa ndi bungwe la Watchtower Bible and Tract Society of New York, Inc. (“Watchtower”). Nkhani komanso zinthu zonse zimene zili pawebusaitiyi ndi za bungwe la Watch Tower Bible and Tract Society of Pennsylvania, Inc. kupatulapo ngati tasonyeza kuti zachokera kwina.
Zizindikiro
Zizindikiro za Adobe komanso Acrobat ndi za bungwe la Adobe Systems Incorporated. Ndipo zizindikiro za iTunes komanso iPod ndi za bungwe la Apple Inc. Zizindikiro zina zonse ndi za mabungwe amene asonyezedwawo.
Zoyenera Kutsatira Pogwiritsa Ntchito Webusaitiyi
Mfundo zimene zafotokozedwa m’munsimu ndi zimene muyenera kutsatira pogwiritsa ntchito webusaitiyi. Mukamagwiritsa ntchito webusaitiyi ndiye kuti mwavomereza kutsatira mfundo zonse zomwe zafotokozedwazo. Koma ngati simukugwirizana ndi mfundo zonse kapena zina mwa mfundozi, musagwiritse ntchito webusaitiyi.
Kodi ndi zinthu ziti zimene mungachite pawebusaitiyi? Mukhoza kuwerenga, kuonera, kupanga dawunilodi komanso kusindikiza nkhani, mabuku, nyimbo, zithunzi ndi mavidiyo kuti muzigwiritsa ntchito inuyo osati kuti mugulitse. Koma simukuyenera kuchita zinthu zimene zafotokozedwa m’munsizi komanso zinthu zilizonse zosemphana ndi malamulo a mmene mungagwiritsire ntchito webusaitiyi. Zinthu zimene simukuyenera kuchita ndi:
Kutenga zinthu za pawebusaitiyi n’kuika pa intaneti (kapena pawebusaiti ina, ngakhalenso pamalo ochezera pa Intaneti);
Kufalitsanso zinthu za pawebusaitiyi pogwiritsa ntchito mapulogalamu ena kapena kugwiritsa ntchito zinthu za pawebusaitiyi ngati mbali ya mapulogalamu ena a pakompyuta;
Kupanganso, kukopera, kapena kuchotsa zinthu zina za pawebusaitiyi n’cholinga chopanga malonda (ngakhale kuti simupeza phindu pa malondawo), kuphatikizapo kugawa mapulogalamu a pakompyuta amene aikidwa, kulumikizidwa kapena kupangidwa linki (kaya otheka kusinthidwa kapena osatheka kusinthidwa) pa webusaitiyi;
Kutsegula webusaitiyi n’cholinga chopanga ndi kufalitsa zinthu zokhudza mmene webusaitiyi inapangidwira, zogwiritsira ntchito pokonza webusaitiyi ndiponso pofuna kutenga mosayenera zinthu zina (zomwe zikuphatikizapo kutenga zinthu zambiri pofuna kuzifalitsa ndi dzina lanu, komanso kuchita zilizonse mosayenera) zomwe zili pawebusaitiyi;
Kugwiritsira ntchito molakwika webusaitiyi kapena zimene zaikidwapo, monga kutsegula webusaitiyi komanso kugwiritsa ntchito zimene zaikidwapo mosemphana ndi njira yovomerezeka yogwiritsira ntchito zinthuzo;
Kugwiritsira ntchito webusaitiyi m’njira imene ingayambitse mavuto kapena kulepheretsa anthu kulowa pawebusaitiyi; kapena kuigwiritsa ntchito m’njira iliyonse yosemphana ndi malamulo, yachinyengo, ndiponso yosayenera. Simukuyeneranso kugwiritsa ntchito webusaitiyi pofuna kuchita zinthu zosemphana ndi malamulo, zachinyengo ndiponso zosayenera;
Kugwiritsa ntchito webusaitiyi ndi cholinga chilichonse chokhudzana ndi zamalonda.
Chilango Chomwe Mungalandire
Bungwe la Watchtower lili ndi ufulu wochita zinthu zina zimene inuyo mwaletsedwa kuchita pawebusaitiyi. Koma ngati inuyo mwaphwanya mfundo zomwe zafotokozedwazi mwa njira iliyonse, bungwe la Watchtower ngati litaona kuti ndi koyenera likhoza kukupatsani chilango monga kukusiyitsani kaye kulowa pawebusaitiyi, kukuletsani kugwiritsa ntchito webusaitiyi, kupangitsa kuti makompyuta onse amene mumagwiritsirapo ntchito adiresi yanu ya IP asamathe kutsegula webusaitiyi, kuuza eni a kampani ya intaneti imene mumagwiritsa ntchito kuti akutsekeni n’cholinga choti musamathe kutsegula webusaitiyi. Ndipo ngati n’koyenera bungweli likhozanso kukutengerani kukhoti.
Kusintha Zoyenera Kutsatira
Bungwe la Watchtower likhoza kumasintha Zoyenera Kutsatira pa nkhani yogwiritsa ntchito webusaitiyi. Mfundo zatsopano Zoyenera Kutsatira zidzayamba kugwira ntchito zikangoikidwa pawebusaitiyi. Tikukupemphani kuti muziona tsamba la Zoyenera Kutsatira kawirikawiri n’cholinga choti muzidziwa zimene zasintha.
Khoti Lozenga Mlandu
Mukalephera kutsatira Mfundo Zoyenera Kutsatirazi ndipo ngati pakufunika kukutengerani kukhoti, mlanduwo udzazengedwa motsatira malamulo a State of New York, U.S.A., ngakhale malamulowa atakhala osiyana ndi a m’dziko lanu. Komanso mlandu udzazengedwera kukhoti la ku State of New York, U.S.A.
Ngati Mfundo Ina Siikufunika Kutsatiridwa
Ngati khoti lanena kuti mfundo imodzi pa mfundo zoyenera kutsatira pogwiritsa ntchito webusaitiyi, sikugwira ntchito, ndi yoti munthu sangaimbidwe nayo mlandu ataiphwanya kapena ndi yosemphana ndi malamulo, mfundo zina zonse zipitiriza kugwira ntchito ndipo muyenera kuzitsatira. Munthu ataphwanya mfundo ina ndipo bungwe la Watchtower lasankha kuti lisamuimbe mlandu kapena kumutengera kukhoti, sizikutanthauza kuti mfundoyo yasiya kugwira ntchito kapenanso kuti bungweli lilibe ufulu woimba mlandu munthuyo.
Mgwirizano
Mfundo Zoyenera Kutsatira zomwe zafotokozedwazi ndi mgwirizano wa inuyo ndi bungwe la Watchtower pa nkhani ya mmene mungagwiritsire ntchito webusaitiyi, ndipo zikulowa m’malo mwa mgwirizano umene munapanga m’mbuyomu ndi bungweli pa nkhani yogwiritsa ntchito webusaitiyi.


text:
Dipo ndi ‘Mphatso Yangwiro’ Yochokera kwa Atate
“Mphatso iliyonse yabwino ndi yangwiro imachokera . . . kwa Atate.”—YAK. 1:17.
NYIMBO: 131, 73
1. Kodi ndi zinthu ziti zimene zingatheke chifukwa cha dipo?
NSEMBE ya dipo ya Yesu Khristu imathandiza kuti tidzapeze madalitso ambiri. Dipo limeneli limatsegulanso njira yoti tidzasangalale ndi moyo wosatha. Komatu si zokhazi. Yesu analolera kufa ali wokhulupirika kwa Yehova. Izi zimathandiza poyankha nkhani zofunika kwambiri zokhudza kukhulupirika kwa angelo komanso anthu.—Aheb. 1:8, 9.
2. (a) Kodi Yesu anatchula mfundo ziti zofunika kwambiri m’pemphero lachitsanzo? (Onani chithunzi pamwambapa.) (b) Kodi tikambirana chiyani m’nkhaniyi?
2 Kutatsala zaka ziwiri kuti Yesu aphedwe n’kupereka dipo, iye anauza ophunzira ake kuti azipemphera kuti: “Atate wathu wakumwamba, dzina lanu liyeretsedwe. Ufumu wanu ubwere. Chifuniro chanu chichitike, monga kumwamba, chimodzimodzinso pansi pano.” (Mat. 6:9, 10) Tiyeni tsopano tikambirane mfundo zimene zingatithandize kuti tiziyamikira kwambiri dipoli. Tiona mmene dipo limathandizira kuti dzina la Mulungu liyeretsedwe, Ufumu wake ulamulire komanso kuti chifuniro chake chichitike.
“DZINA LANU LIYERETSEDWE”
3. Kodi dzina la Yehova limasonyeza chiyani, nanga Satana analidetsa bwanji?
3 Yesu anayamba pemphero lachitsanzo ndi mfundo yoti dzina la Mulungu liyeretsedwe. Dzinali limasonyeza kuti Mulungu ndi wabwino, wamkulu komanso woyera kwambiri. M’pemphero lina, Yesu anatchula Yehova kuti “Atate Woyera.” (Yoh. 17:11) Popeza Yehova ndi woyera, mfundo zake ndi malamulo ake nazonso n’zoyera. Ngakhale zili choncho, m’munda wa Edeni, Satana anatsutsa zoti Mulungu ndi woyenera kupereka malamulo oti anthu azitsatira. Ponena zabodza zokhudza Yehova, Satana anadetsa dzina loyera la Mulungu.—Gen. 3:1-5.
4. Kodi Yesu anathandiza bwanji poyeretsa dzina la Mulungu?
4 Koma Yesu ankakonda kwambiri dzina la Yehova. (Yoh. 17:25, 26) Iye anathandiza kuti dzina la Mulungu liyeretsedwe. (Werengani Salimo 40:8-10.) Ali padzikoli sanalakwitse chilichonse ndipo anasonyeza kuti Yehova ndi woyenera kupereka malamulo oti anthu ndi angelo azitsatira. Satana anachititsa kuti Yesu aphedwe mwakhanza koma iye anakhalabe wokhulupirika kwa Atate wake wakumwamba. Zimene Yesu anachita zinasonyeza kuti munthu wangwiro akhoza kumvera bwinobwino malamulo a Mulungu.
5. Kodi tingatani kuti tidziyeretsa nawo dzina la Mulungu?
5 Kodi tingasonyeze bwanji kuti timakonda dzina la Yehova? Zochita zathu ndi zimene zingasonyeze. Paja Yehova amafuna kuti tikhale oyera. (Werengani 1 Petulo 1:15, 16.) Zimenezi zikutanthauza kuti tiyenera kulambira Yehova yekha komanso kumumvera ndi mtima wonse. Ngakhale tikamazunzidwa, tiziyesetsa kutsatira mfundo zake ndi malamulo ake. Tikamachita zinthu zabwino, timaonetsa kuwala kwathu ndipo dzina la Yehova limalemekezedwa. (Mat. 5:14-16) Tikamakhala oyera, timasonyeza kuti malamulo a Yehova ndi abwino ndipo zonena za Satana ndi zabodza. Koma tikachimwa, tiyenera kulapa mochokera pansi pa mtima ndipo tisamachitenso makhalidwe alionse amene anganyozetse dzina la Yehova.—Sal. 79:9.
6. N’chifukwa chiyani Yehova amationa ngati olungama ngakhale kuti si ife angwiro?
6 Yehova amagwiritsa ntchito dipo kuti akhululukire anthu amene asonyeza chikhulupiriro. Dipo limapangitsanso kuti azilandira anthu amene adzipereka kwa iye ndipo amawaona kuti ndi olungama. Yehova amaona Akhristu odzozedwa ngati ana ake ndipo a “nkhosa zina” ngati mabwenzi ake. (Yoh. 10:16; Aroma 5:1, 2; Yak. 2:21-25) Choncho, panopa dipo limatithandiza kuti tikhale pa ubwenzi ndi Atate wathu komanso kuti tiziyeretsa nawo dzina lake.
“UFUMU WANU UBWERE”
7. Kodi dipo lidzabweretsa madalitso ati mu Ufumu wa Mulungu?
7 Mfundo yachiwiri imene Yesu anaitchula m’pemphero lachitsanzo inali yakuti: “Ufumu wanu ubwere.” Kodi dipo limathandiza bwanji kuti Ufumu wa Mulungu ulamulire? Dipo linatsegula mwayi woti papezeke anthu 144,000 oti adzakhale mafumu ndi ansembe limodzi ndi Khristu kumwamba. (Chiv. 5:9, 10; 14:1) Yesu ndi anzakewo adzalamulira mu Ufumu wa Mulungu kwa zaka 1,000 ndipo adzathandiza anthu kuti apeze madalitso obwera chifukwa cha dipo. Pa nthawiyo, dzikoli lidzakhala Paradaiso. Anthu onse okhulupirika adzakhala angwiro ndipo izi zidzathandiza kuti mbali yakumwamba ndi yapadziko lapansi ya banja la Mulungu ikhale yogwirizana kwambiri. (Chiv. 5:13; 20:6) Yesu adzaphwanya mutu wa njoka ndipo adzachotseratu mavuto onse obwera chifukwa cha zochita za Satana.—Gen. 3:15.
8. (a) Kodi Yesu anathandiza bwanji ophunzira ake kuti aziona kuti Ufumu wa Mulungu ndi wofunika kwambiri? (b) Kodi ifeyo tingasonyeze bwanji kuti tili kumbali ya Ufumu wa Mulungu?
8 Yesu ali padzikoli anathandiza ophunzira ake kuzindikira kuti Ufumu wa Mulungu ndi wofunika kwambiri. Atangobatizidwa anayamba kulalikira “uthenga wabwino wa ufumu wa Mulungu” m’madera osiyanasiyana. (Luka 4:43) Iye atatsala pang’ono kupita kumwamba, anauza ophunzira ake kuti adzakhala mboni zake “mpaka kumalekezero a dziko lapansi.” (Mac. 1:6-8) Ntchito yolalikira ikuthandiza anthu padziko lonse kuti adziwe za dipo komanso kuti akhale nzika za Ufumu wa Mulungu. Tikamathandiza abale a Khristu pa ntchito yolalikira uthenga wabwino wa Ufumu, timasonyeza kuti tili kumbali ya Ufumuwo.—Mat. 24:14; 25:40.
“CHIFUNIRO CHANU CHICHITIKE”
9. Kodi tingatsimikize bwanji kuti Yehova adzakwaniritsa cholinga chake kwa anthu?
9 Kodi Yesu ankatanthauza chiyani pamene ananena kuti: “Chifuniro chanu chichitike”? Yehova ndi Mlengi ndipo zimene amalankhula sizilephereka moti zimakhala ngati zachitika kale. (Yes. 55:11) Choncho iye sangalole kuti Satana asokoneze cholinga chake kwa anthu. Kuyambira pa chiyambi, cholinga cha Yehova ndi chakuti dzikoli lidzazidwe ndi ana angwiro a Adamu ndi Hava. (Gen. 1:28) Adamu ndi Hava akanafa asanabereke mwana, cholinga cha Mulungu chimenechi sichikanakwaniritsidwa. Choncho iwo atachimwa, Yehova anawalola kuti abereke ana. Iye adzagwiritsa ntchito dipo pothandiza anthu amene asonyeza chikhulupiriro kuti adzakhale angwiro komanso kuti adzakhale ndi moyo wosatha. Yehova amakonda anthu ndipo amafuna kuti anthu omvera adzakhale ndi moyo umene iyeyo ankafuna.
10. Kodi dipo lidzathandiza bwanji anthu amene anamwalira?
10 Nanga bwanji za anthu ambirimbiri amene anamwalira asanapeze mwayi wodziwa Yehova komanso kumutumikira? Dipo limathandizanso kuti anthu amenewa adzaukitsidwe. Atate wathu wachikondi adzawaukitsa n’kuwapatsa mwayi woti aphunzire za cholinga chake kuti akhale ndi moyo wosatha. (Mac. 24:15) Yehova amafuna kuti anthu azikhala ndi moyo osati azifa. Popeza iye ndi kasupe wa moyo, adzakhala Atate wa onse amene adzaukitsidwe. (Sal. 36:9) Mpake kuti Yesu anati tizipemphera kuti: “Atate wathu wakumwamba.” (Mat. 6:9) Yehova wapatsa Yesu ntchito yofunika kwambiri youkitsa akufa. (Yoh. 6:40, 44) M’Paradaiso, Yesu adzakwaniritsa udindo wake wokhala “kuuka ndi moyo.”—Yoh. 11:25.
11. Kodi cholinga cha Mulungu chokhudza “khamu lalikulu” n’chiyani?
11 Yehova amasonyeza kukoma mtima kwake mopanda tsankho. N’chifukwa chake Yesu ananena kuti: “Aliyense wochita chifuniro cha Mulungu, ameneyo ndiye m’bale wanga, mlongo wanga ndi mayi anga.” (Maliko 3:35) Cholinga cha Mulungu n’choti “khamu lalikulu” kapena kuti anthu osawerengeka ochokera mu fuko lililonse, mtundu uliwonse komanso chinenero chilichonse azimulambira. Anthu onse amene amakhulupirira dipo la Khristu komanso amene amachita zimene Mulungu amafuna angadzakhale m’gulu lomwe lidzafuule kuti: “Chipulumutso chathu chachokera kwa Mulungu wathu, amene wakhala pampando wachifumu, ndi kwa Mwanawankhosa.”—Chiv. 7:9, 10.
12. Kodi pemphero lachitsanzo limatitsimikizira chiyani?
12 Pemphero lachitsanzo limasonyeza bwino cholinga cha Mulungu kwa anthu omvera. Choncho tiyeni tizichita zonse zimene tingathe kuti tiyeretse dzina la Yehova. (Yes. 8:13) Dzina la Yesu limatanthauza kuti “Yehova Ndiye Chipulumutso.” Ndipo kupulumutsidwa kwathu chifukwa cha dipo, kudzalemekeza kwambiri dzina la Yehova. Ufumu wa Mulungu udzathandizanso kuti anthu omvera adalitsidwe chifukwa cha dipo. Mwachidule tingati pemphero lachitsanzo limatitsimikizira kuti palibe chimene chingalepheretse Mulungu kukwaniritsa cholinga chake.—Sal. 135:6; Yes. 46:9, 10.
TIZISONYEZA KUTI TIMAYAMIKIRA DIPO
13. Kodi munthu akabatizidwa amasonyeza chiyani?
13 Tingasonyeze kuti timayamikira dipo podzipereka kwa Yehova komanso kubatizidwa. Tikabatizidwa timasonyeza kuti “ndife a Yehova.” (Aroma 14:8) Timasonyezanso kuti tikufuna kuti Mulungu atithandize kukhala ndi chikumbumtima chabwino. (1 Pet. 3:21) Ndiyeno Yehova amagwiritsa ntchito magazi a Yesu kuti atiyeretse. Sitikukayikira ngakhale pang’ono kuti Yehova adzatipatsa zinthu zonse zimene watilonjeza.—Aroma 8:32.
14. N’chifukwa chiyani tiyenera kukonda anzathu?
14 Koma pali njira inanso imene tingasonyezere kuti timayamikira dipo. Yehova amachita zinthu zonse chifukwa cha chikondi ndipo amafuna kuti aliyense amene amamulambira azisonyeza chikondicho. (1 Yoh. 4:8-11) Ndiyeno tikamakonda anzathu timasonyeza kuti tikufuna kukhala ‘ana a Atate wathu wakumwamba.’ (Mat. 5:43-48) Paja lamulo lalikulu kwambiri ndi loti tizikonda Yehova ndipo lachiwiri lake ndi loti tizikonda anzathu. (Mat. 22:37-40) Tikamamvera lamulo loti tizilalikira uthenga wabwino wa Ufumu wa Mulungu, timasonyeza kuti timakonda anzathu ndipo timalemekeza kwambiri Mulungu. Tikamachita zimenezi, chikondi chathu kwa Mulungu “chimakhala chokwanira.”—1 Yoh. 4:12, 20.
DIPO LIMABWERETSA “NYENGO ZOTSITSIMUTSA” KUCHOKERA KWA YEHOVA
15. (a) Kodi Yehova amatidalitsa bwanji masiku ano? (b) Nanga ndi madalitso ati amene tikuyembekezera?
15 Tikamakhulupirira dipo machimo athu onse akhoza kukhululukidwa. Paja Mawu a Mulungu amanena kuti machimo athu angathe kufafanizidwa. (Werengani Machitidwe 3:19-21.) Monga tanenera kale, dipo ndi limene timathandiza kuti Yehova aziona kuti odzozedwa ndi ana ake. (Aroma 8:15-17) Ngati ndife a “nkhosa zina” tingati Yehova walemba kale chikalata chokhala ndi dzina lathu chotilola kuti tikhale ana ake. Ndiyeno tikadzakhala angwiro n’kupambana mayesero omaliza, iye adzasainira chikalatacho n’kutitenga kuti tikhale ana ake apadzikoli. (Aroma 8:20, 21; Chiv. 20:7-9) Yehova sadzasiya kukonda ana ake ndipo madalitso amene adzawapatse chifukwa cha dipo adzakhala osatha. (Aheb. 9:12) Mphatso ya dipo ndi yosafwifwa ndipo palibe amene angatilande.
16. Kodi dipo limatithandiza bwanji?
16 Mdyerekezi sangalepheretse anthu amene alapa ndi mtima wonse kuti adzakhale m’banja la Mulungu. Paja Yesu anabwera padzikoli n’kutifera “kamodzi kokha.” Choncho dipo linalipiridwa kale. (Aheb. 9:24-26) Dipoli limafafaniziratu mlandu umene Adamu anatipalamulira. Timayamikira kwambiri kuti dipo la Khristu limatithandiza kuti tisakhale akapolo a dziko la Satanali ndiponso tisamaope imfa.—Aheb. 2:14, 15.
17. Kodi inuyo mumamva bwanji mukaganizira za chikondi cha Mulungu?
17 Malonjezo a Mulungu ndi odalirika. Mofanana ndi malamulo ake a m’chilengedwe omwe sasintha, Yehovanso sasintha ndipo sadzatigwiritsa mwala. (Mal. 3:6) Kuwonjezera pa mphatso ya moyo iye amatipatsanso chikondi chake. Paja Baibulo limati: “Ife tikudziwa ndipo tikukhulupirira za chikondi chimene Mulungu ali nacho kwa ife. Mulungu ndiye chikondi.” (1 Yoh. 4:16) Dziko lonseli lidzakhala Paradaiso wokongola kwambiri ndipo munthu aliyense azidzatha kukonda kwambiri Mulungu. Tiyeni nafenso tizitsanzira angelo okhulupirika amene amanena kuti: “Mulungu wathu wanzeru, wamphamvu ndi wa nyonga, atamandidwe, apatsidwe ulemerero ndi ulemu, ndipo ayamikiridwe kwamuyaya. Ame.”—Chiv. 7:12.


text:
MUTU 47
Kamtsikana Kanakhalanso ndi Moyo
MATEYU 9:18, 23-26 MALIKO 5:22-24, 35-43 LUKA 8:40-42, 49-56
YESU ANAUKITSA MWANA WAMKAZI WA YAIRO
Yairo anaona Yesu atachiritsa mzimayi amene anali ndi matenda otaya magazi. Ataona zimenezi anakhulupirira kuti Yesu akhoza kuchiritsanso mwana wake ngakhale kuti pa nthawiyi ankadziwa kuti ‘mwana wake wamkazi wamwalira kale.’ (Mateyu 9:18) Kodi zikanatheka kuti mwanayo athandizidwe?
Pamene Yesu ankalankhula ndi mzimayi amene anamuchiritsa uja panafika amuna ena ochokera kunyumba kwa Yairo. Iwo anamuuza kuti: “Mwana wanu uja wamwalira!” Ndipo anamuuzanso kuti: “Musiyeni mphunzitsiyu musamuvutitse.”—Maliko 5:35.
Yairo atamva uthenga umenewu ayenera kuti anasokonezeka maganizo kwambiri. Ngakhale kuti ankalemekezedwa kwambiri m’derali koma anasowa mtengo wogwira atadziwa zoti mwana wake mmodzi yekha amene anali naye wamwalira. Yesu atamva zimene zinachitikazo anatembenukira kwa Yairo n’kumulimbikitsa kuti: “Usaope, ingokhala ndi chikhulupiriro basi.”—Maliko 5:36.
Kenako Yesu anatsagana ndi Yairo ndipo atafika kunyumba kwake anapeza kuti kuli anthu ambiri. Anthuwo ankalira kwambiri komanso kudzimenya chifukwa cha chisoni. Yesu atalowa m’nyumbamo ananena mawu omwe anadabwitsa anthuwo. Iye ananena kuti: “Mwana wamng’onoyu sanamwalire ayi, koma akugona.” (Maliko 5:39) Anthuwo atamva zimenezi anayamba kuseka kwambiri chifukwa ankadziwa kuti mtsikanayo anali atamwaliradi. Koma Yesu ankafuna kuwasonyeza kuti akhoza kugwiritsa ntchito mphamvu zochokera kwa Mulungu poukitsa anthu amene amwalira ngati mmene angadzutsire munthu amene akugona.
Kenako Yesu anauza anthuwo kuti atuluke m’nyumbamo kupatulapo Petulo, Yakobo, Yohane ndi makolo a mtsikanayo. Ndiyeno Yesu anatengana ndi anthu 5 amenewa n’kupita nawo pamene anagoneka kamtsikanako. Yesu anagwira dzanja la mtsikanayo n’kunena kuti: “‘Talʹi·tha cuʹmi,’ mawu amene powamasulira amatanthauza kuti: ‘Kamtsikana iwe, ndikunena ndi iwe, Dzuka!’” (Maliko 5:41) Nthawi yomweyo mtsikanayo anadzuka n’kuyamba kuyenda. Tangoganizani mmene Yairo ndi mkazi wake anamvera ataona zimenezi. Pofuna kusonyeza anthuwo kuti mwanayo analidi moyo, Yesu anawauza kuti amupatse chakudya.
Mwina mungakumbukire kuti m’mbuyomu Yesu ankaletsa anthu amene anawachiritsa kuti asauze anthu ena zimene anawachitirazo ndipo ndi zimene anauzanso makolo a kamtsikanaka. Komabe makolo a kamtsikanaka ndiponso anthu ena anafalitsa nkhaniyi “m’dera lonselo.” (Mateyu 9:26) Kodi mukanakhala kuti wachibale wanu waukitsidwa, simukanasangalala kuuzako anthu ena zimene zachitikazo? Pa anthu amene Yesu anawaukitsa, nkhani ya kuukitsidwa kwa mtsikanayu ndi yachiwiri kulembedwa m’Baibulo.
Onaninso
Kodi N’zoonadi Kuti Akufa Adzauka?
Kodi pali munthu wina yemwe munkamukonda ndipo anamwalira? Baibulo lili ndi lonjezo labwino limene lingakutonthozeni.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
7 Koma mkulu wa ansembe anati: “Kodi zimenezi n’zoona?”
2 Sitefano anati: “Amuna inu, abale anga ndi abambo anga, mvetserani! Mulungu waulemerero+ anaonekera kwa kholo lathu Abulahamu pamene anali ku Mesopotamiya, asanakakhale ku Harana.+
3 Ndipo anamuuza kuti, ‘Tuluka m’dziko lako ndi pakati pa abale ako. Tiye ukalowe m’dziko limene ine ndidzakusonyeza.’+
4 Pamenepo anasamuka m’dziko la Akasidi ndi kukakhala ku Harana. Kumeneko, pambuyo pa imfa ya bambo ake,+ Mulungu anamuuza kuti asamukire m’dziko lino limene inu mukukhala tsopano.+
5 Komatu sanam’patse cholowa chilichonse mmenemu ayi, ngakhale kadera kochepetsetsa.+ Koma anamulonjeza kuti adzamupatsa dzikoli monga cholowa chake,+ ndi cha mbewu yake,+ ngakhale kuti pa nthawiyo n’kuti alibe mwana.+
6 Ndipo Mulungu ananenanso kuti mbewu yake idzakhala alendo+ m’dziko lachilendo,+ ndipo anthu adzawasandutsa akapolo ndi kuwasautsa kwa zaka 400.+
7 Mulungu anati, ‘Ndidzaweruza mtundu umene adzautumikire monga akapolo,+ pambuyo pake adzatuluka ndi kudzanditumikira m’malo ano.’+
8 “Anamupatsanso pangano la mdulidwe.+ Chotero anabereka Isaki+ ndi kuchita mdulidwe wake tsiku la 8.+ Isaki naye anabereka Yakobo, Yakobo anabereka mitu ya mabanja 12 ija.+
9 Mitu ya mabanja ija inachitira nsanje+ Yosefe ndi kumugulitsa ku Iguputo.+ Koma Mulungu anali naye,+
10 ndipo anamulanditsa m’masautso ake onse. Anamupatsanso chisomo ndi nzeru pamaso pa Farao mfumu ya Iguputo. Ndipo anamuika kuti ayang’anire Iguputo ndi nyumba yonse ya Farao.+
11 Tsopano munagwa njala yaikulu mu Iguputo ndi mu Kanani monse, inde chisautso chachikulu. Ndipo makolo athuwo sanali kupeza chakudya.+
12 Koma Yakobo anamva kuti ku Iguputo kuli chakudya,+ ndipo anatuma makolo athu aja kwa nthawi yoyamba.+
13 Pa ulendo wachiwiri Yosefe anadziulula kwa abale ake,+ ndipo Farao anadziwa za achibale ake onse a Yosefe ndi makolo ake.+
14 Chotero Yosefe anatumiza anthu ku Kanani kukatenga bambo ake Yakobo ndi achibale ake.+ Onse pamodzi analipo anthu 75.+
15 Yakobo anapita ku Iguputo+ kumene iye ndi makolo athu+ aja anamwalirira.+
16 Kenako mafupa awo anawatengera ku Sekemu,+ kumene anakawaika m’manda.+ Anawaika m’manda amene Abulahamu anagula ndi ndalama zasiliva kwa ana a Hamori mu Sekemu.+
17 “Nthawi itayandikira, yakuti lonjezo likwaniritsidwe limene Mulungu anapereka kwa Abulahamu, mtundu wa anthu unakula ndi kuwonjezeka mu Iguputo.+
18 Kenako, mfumu ina imene sinali kudziwa za Yosefe inayamba kulamulira mu Iguputo.+
19 Mfumu imeneyi inagwiritsa ntchito ulamuliro wake molakwika pofuna kuzunza anthu a fuko lathu,+ ndipo mwankhanza inachititsa makolo athuwo kutaya makanda awo, kuti asakhale ndi moyo.+
20 Pa nthawi imeneyo Mose anabadwa,+ ndipo anali wokongola kwambiri, ngakhalenso pamaso pa Mulungu.+ Mose analeredwa m’nyumba ya bambo ake kwa miyezi itatu.
21 Koma pamene anamusiya yekha, mwana wamkazi wa Farao anamutola ndi kumulera ngati mwana wake.+
22 Chotero Mose anaphunzira nzeru+ zonse za Aiguputo. Ndipo anali wamphamvu m’mawu+ ndi m’zochita zake.
23 “Tsopano pamene anakwanitsa zaka 40 zakubadwa, anaganiza zokayendera abale ake, ana a Isiraeli.+
24 Ataona winawake akuzunzidwa, anamutchinjiriza ndi kupha Mwiguputo wozunzayo pobwezera m’malo mwa wozunzidwa uja.+
25 Mose anali kuganiza kuti abale akewo azindikira kuti Mulungu akuwapatsa chipulumutso kudzera m’dzanja lake,+ koma iwo sanaizindikire mfundo imeneyi.
26 Tsiku lotsatira anaonekera kwa iwo pamene anali kumenyana, ndipo anayesa kuwayanjanitsa+ mwa kunena kuti, ‘Amuna inu, ndinu pachibale. N’chifukwa chiyani mukuzunzana chonchi?’+
27 Koma amene anali kuzunza mnzakeyo anamukankha ndi kunena kuti, ‘Iweyo anakuika ndani kuti ukhale wolamulira ndi woweruza wathu?+
28 Kodi ukufuna kundipha ngati mmene unaphera Mwiguputo uja dzulo?’+
29 Atamva mawu amenewa, Mose anathawa ndi kukakhala kuchilendo m’dziko la Midiyani.+ Kumeneko anabereka ana aamuna awiri.+
30 “Patapita zaka 40, mngelo anaonekera kwa iye m’malawi a moto pachitsamba chaminga+ m’chipululu, pafupi ndi phiri la Sinai.
31 Tsopano Mose ataona zimenezi, anadabwa kwambiri.+ Koma pamene anali kuyandikira kuti aonetsetse, panatuluka mawu a Yehova akuti,
32 ‘Ine ndine Mulungu wa makolo ako. Ndine Mulungu wa Abulahamu, wa Isaki ndi wa Yakobo.’+ Ponjenjemera ndi mantha, Mose sanathenso kupitiriza kuyang’anitsitsa chitsambacho.
33 Yehova anamuuza kuti, ‘Vula nsapato zako, pakuti malo amene waimawo ndi malo oyera.+
34 Ine ndaona ndithu mmene anthu anga amene ali ku Iguputo akuwazunzira.+ Ndamva kubuula kwawo+ ndipo ndatsika kudzawalanditsa.+ Tsopano tamvera. Ndikufuna ndikutume ku Iguputo.’+
35 Mose ameneyo, amene iwo anamukana ndi kunena kuti, ‘Iweyo anakuika ndani kuti ukhale wolamulira ndi woweruza wathu?’+ munthu ameneyo ndi amene Mulungu anamutumiza+ monga wolamulira ndi mpulumutsi kudzera mwa mngelo amene anaonekera kwa iye pachitsamba chaminga chija.
36 Munthu ameneyo anawatsogolera ndi kutuluka nawo,+ atachita zodabwitsa ndi zizindikiro mu Iguputo,+ pa Nyanja Yofiira+ ndi m’chipululu kwa zaka 40.+
37 “Ameneyu ndi Mose amene anauza ana a Isiraeli kuti, ‘Mulungu adzakupatsani mneneri ngati ine, kuchokera pakati pa abale anu.’+
38 Uyu ndi amene+ anali pakati pa mpingo+ m’chipululu limodzi ndi mngelo+ amene analankhula ndi iyeyu komanso makolo athu paphiri la Sinai. Pamenepo analandira mawu opatulika+ omwe ndi amphamvu kuti awapereke kwa inu.
39 Koma makolo athu akale anakana kumumvera. M’malomwake, anamukankhira kumbali,+ ndipo mumtima mwawo anabwerera ku Iguputo.+
40 Anauza Aroni kuti, ‘Tipangire milungu ititsogolere. Chifukwa sitikudziwa zimene zachitikira Mose, amene anatitsogolera potuluka m’dziko la Iguputo.’+
41 Choncho iwo anapanga mwana wa ng’ombe m’masiku amenewo,+ ndi kubweretsa nsembe kwa fano limenelo. Pamenepo anasangalala ndi ntchito za manja awo.+
42 Chotero Mulungu anawaleka+ kuti atumikire makamu akumwamba monga mmene malemba amanenera m’buku la aneneri.+ Malembawo amati, ‘Anthu inu a nyumba ya Isiraeli, kodi m’chipululu muja munali kupereka kwa ine nyama zansembe ndi zopereka zina kwa zaka 40?+
43 Inutu munali kunyamula chihema cha Moloki+ ndi nyenyezi+ ya mulungu Refani, mafano amene munapanga kuti muziwalambira. Chotero ndidzakupitikitsirani+ kutali kupitirira Babulo.’
44 “Makolo athuwo anali ndi chihema cha umboni m’chipululu. Anachipanga potsatira malangizo amene Mulungu anapereka pamene anali kulankhula ndi Mose. Mulungu anauza Mose kuti apange chihemacho molingana ndi chithunzi chimene anachiona.+
45 Ndipo makolo athu amene anachilandira kwa makolo awo, analowa nacho limodzi ndi Yoswa,+ m’dziko limene linali m’manja mwa anthu a mitundu ina+ amene Mulungu anawapitikitsa pamaso pa makolo athu.+ Chihemacho chinakhala m’dziko limeneli mpaka m’masiku a Davide.
46 Mulungu anakomera mtima+ Davide ndipo iye anapempha mwayi wakuti amange nyumba yokhalamo+ Mulungu wa Yakobo.
47 Koma Solomo ndiye anamangira Mulungu nyumba.+
48 Ngakhale ndi choncho, Wam’mwambamwamba sakhala m’nyumba zomangidwa ndi manja,+ monga mneneri akunenera kuti,
49 ‘Kumwamba ndiko mpando wanga wachifumu,+ ndipo dziko lapansi ndilo chopondapo mapazi anga.+ Kodi inu mudzandimangira nyumba yotani? akutero Yehova. Kapena malo oti ine ndipumuliremo ali kuti?+
50 Kodi si dzanja langa limene linapanga zinthu zonsezi?’+
51 “Anthu okanika inu ndi osachita mdulidwe wa mumtima+ ndi m’makutu. Nthawi zonse mumatsutsana ndi mzimu woyera. Mmene anachitira makolo anu inunso mukuchita chimodzimodzi.+
52 Ndi mneneri uti amene makolo anuwo sanamuzunze?+ Inde, iwo anapha+ amene analengezeratu za kubwera kwa Wolungamayo,+ amene inuyo munamupereka ndi kumupha,+
53 inu amene munalandira Chilamulo kudzera mwa angelo,+ koma osachisunga.”
54 Atamva zimenezi, anakwiya koopsa+ ndipo anayamba kumukukutira+ mano.
55 Koma iye, pokhala wodzazidwa ndi mzimu woyera, anayang’anitsitsa kumwamba ndi kuona ulemelero wa Mulungu ndi wa Yesu ataimirira kudzanja lamanja la Mulungu.+
56 Ndipo ananena kuti: “Taonani! Ndikuona kumwamba kotseguka,+ ndipo Mwana wa munthu+ waimirira kudzanja lamanja la Mulungu.”+
57 Iwo atamva zimenezi anafuula mokuwa atatseka m’makutu ndi manja awo,+ ndipo onse pamodzi anathamangira kwa iye.
58 Atamutulutsira kunja kwa mzinda,+ anayamba kumuponya miyala.+ Ndipo mboni+ zinaika malaya awo akunja pafupi ndi mnyamata wina dzina lake Saulo.+
59 Iwo anapitiriza kumuponya miyala Sitefano, pamene iye anali kuchonderera kuti: “Ambuye Yesu, landirani mzimu wanga.”+
60 Kenako anagwada pansi ndi kufuula ndi mawu amphamvu kuti: “Yehova, musawaimbe mlandu wa tchimo ili.”+ Atanena zimenezi anagona tulo ta imfa.
Patsani ena
Patsani ena
Machitidwe 7
Baibulo la Dziko Latsopano la Malemba Opatulika
https://www.jw.org/finder?docid=1011452&Book=44&Chapter=7&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D44%26Chapter%3D7%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
“Dziwani Kuti Ine Ndili Pamodzi ndi Inu Masiku Onse”
“Dziwani kuti ine ndili pamodzi ndi inu masiku onse mpaka m’nyengo ya mapeto a nthawi ino.”—MAT. 28:20.
1. (a) Fotokozani mwachidule fanizo la tirigu ndi namsongole. (b) Kodi Yesu anati fanizoli likutanthauza chiyani?
FANIZO lina la Yesu lofotokoza za Ufumu wa Mulungu limanena za munthu amene anafesa mbewu zabwino za tirigu m’munda wake koma kenako mdani wake anafesamo namsongole. Namsongoleyo anachuluka kwambiri m’mundamo koma munthuyo anauza akapolo ake kuti: “Zilekeni zonse zikulire pamodzi mpaka nthawi yokolola.” Nthawi yokolola itafika, namsongoleyo anawonongedwa ndipo tirigu anasonkhanitsidwa m’nkhokwe. Ndiyeno Yesu anafotokoza tanthauzo la fanizoli. (Werengani Mateyu 13:24-30, 37-43.) Kodi tikuphunzira chiyani pa fanizo limeneli? (Onani bokosi lakuti “Tirigu ndi Namsongole.”)
2. (a) Kodi zimene zinachitika m’munda wa tirigu zikuimira chiyani? (b) Kodi m’nkhani ino tikambirana za chiyani?
2 Zimene zinachitika m’mundawu zikutithandiza kudziwa nthawi yosonkhanitsa tirigu ndiponso mmene Yesu akuchitira zimenezi. Tiriguyu akuimira Akhristu odzozedwa amene adzalamulire limodzi ndi Khristu mu Ufumu wake. Ntchito yofesa inayamba pa Pentekosite mu 33 C.E. Koma Yesu adzamaliza kusonkhanitsa tirigu pamene odzozedwa omwe adzakhale moyo pamapeto a dzikoli adzadindidwa chidindo chomaliza kenako n’kupita kumwamba. (Mat. 24:31; Chiv. 7:1-4) Fanizoli limafotokoza zinthu zimene ziyenera kuchitika pa zaka pafupifupi 2,000. Munthu amene wamvetsa fanizoli amakhala ngati wakwera paphiri ndipo akuona bwinobwino dera lonse lozungulira. Kodi fanizoli lingatithandize kumvetsa zinthu ziti zokhudza Ufumu? Fanizoli limanena za nthawi yofesa mbewu, nthawi imene zikukula ndiponso nthawi yokolola. Koma m’nkhani ino tikambirana kwambiri za nthawi yokolola. *
YESU WAKHALA AKUWATETEZA
3. (a) N’chiyani chinachitika atumwi onse atamwalira? (b) Kodi pa lemba la Mateyu 13:28 pali funso lotani ndipo ndani analifunsa? (Onaninso mawu akumapeto.)
3 Patangopita zaka zingapo atumwi onse atamwalira, ‘namsongole anaonekera’ m’munda. Izi zinachitika Akhristu onyenga atayamba kuonekera padzikoli. (Mat. 13:26) Patapita zaka pafupifupi 200 atumwi onse atamwalira, Akhristu okhala ngati namsongole anali atachuluka kwambiri kuposa Akhristu odzozedwa. Kumbukirani kuti m’fanizo lija, akapolo anafunsa mbuye wawo ngati akufuna kuti akazule namsongoleyo. * (Mat. 13:28) Kodi mbuyeyo anawayankha bwanji?
4. (a) Kodi tikuphunzira chiyani pa yankho la Yesu? (b) Kodi Akhristu okhala ngati tirigu anayamba liti kuonekera?
4 Ponena za tirigu ndi namsongole, Yesu anati: “Zilekeni zonse zikulire pamodzi mpaka nthawi yokolola.” Mawu amenewa akusonyeza kuti kuyambira m’nthawi ya atumwi mpaka masiku ano, nthawi zonse padzikoli pakhala Akhristu odzozedwa omwe ali ngati tirigu. Yesu anatsimikizira zimenezi pamene anauza ophunzira ake kuti: “Ine ndili pamodzi ndi inu masiku onse mpaka m’nyengo ya mapeto a nthawi ino.” (Mat. 28:20) Choncho Yesu wakhala akuteteza Akhristu odzozedwa masiku onse mpaka nthawi ya mapeto. Koma popeza kuti Akhristu okhala ngati namsongole anali atachuluka kwambiri, sitikudziwa bwinobwino anthu amene anali m’gulu la tirigu pa nthawiyo. Koma kutatsala zaka zochepa kuti nthawi yokolola ifike, tirigu anayamba kuonekera. Kodi zimenezi zinachitika bwanji?
‘MTHENGA ANAKONZA NJIRA’
5. Kodi ulosi wa Malaki unakwaniritsidwa bwanji pamene Yesu anali padzikoli?
5 Zaka zambiri Yesu asananene fanizo la tirigu ndi namsongole, Yehova anauza mneneri Malaki kuti alosere zinthu zina zimene zikugwirizananso ndi fanizoli. (Werengani Malaki 3:1-4.) Yohane M’batizi anali ‘mthenga amene anakonza njira.’ (Mat. 11:10, 11) Pamene iye ankayamba ntchito yake mu 29 C.E., mtundu wa Isiraeli unali utatsala pang’ono kuweruzidwa. Yesu anali mthenga wachiwiri. Iye anayeretsa kawiri kachisi ku Yerusalemu. Anachita zimenezi atangoyamba utumiki wake komanso chakumapeto kwa utumikiwo. (Mat. 21:12, 13; Yoh. 2:14-17) Choncho Yesu anagwira ntchito yoyeretsayi kwa nthawi ndithu.
6. (a) Kodi ulosi wa Malaki unakwaniritsidwa m’njira yaikulu iti? (b) Kodi Yesu anayendera kachisi wauzimu pa nthawi iti? (Onaninso mawu akumapeto.)
6 Koma ulosi wa Malaki unakwaniritsidwanso m’njira yaikulu. Kwa zaka zambiri chaka cha 1914 chisanafike, C. T. Russell ndi anzake anagwira ntchito yofanana ndi ya Yohane M’batizi. Iwo anayamba kuphunzitsanso mfundo zoona za m’Baibulo. Ophunzira Baibulo amenewa ankaphunzitsa tanthauzo lenileni la nsembe ya dipo ya Khristu, ankasonyeza kuti anthu sakawotchedwa kumoto ndiponso ankalengeza kuti nthawi za anthu amitundu ina zatsala pang’ono kutha. Komabe pa nthawiyo, panali magulu ambiri azipembedzo amene ankati ndi otsatira a Khristu. Choncho funso lofunika kwambiri linali lakuti: Pamagulu amenewo, kodi ndi ndani amene anali tirigu? Kuti tirigu adziwike, Yesu anayamba kuyendera kachisi wauzimu mu 1914. Ntchito yoyendera ndi kuyeretsayi inatenga nthawi ndithu chifukwa inayamba mu 1914 n’kutha chakumayambiriro kwa 1919. *
ZAKA ZIMENE ANAYENDERA NDIPONSO KUYERETSA
7. Kodi Yesu atayamba kuyendera kachisi wauzimu mu 1914, anapeza zotani?
7 Kodi Yesu atayamba kuyendera kachisi wauzimu, anapeza zotani? Anapeza kagulu ka Ophunzira Baibulo amene ankalalikira mwakhama ndipo ankagwiritsa ntchito zinthu zawo pa ntchitoyi. Kaguluka kanali katachita zimenezi kwa zaka zoposa 30. * Yesu ndi angelo ayenera kuti anasangalala kwambiri atapeza kagulu kamene kanali ngati tirigu wamphamvu yemwe sanafe chifukwa chopanikizidwa ndi namsongole amene Satana anafesa. Komabe panafunika ‘kuyeretsa ana a Levi’ omwe akuimira Akhristu odzozedwa. (Mal. 3:2, 3; 1 Pet. 4:17) N’chifukwa chiyani zimenezi zinali zofunika?
8. Kodi ndi zinthu zotani zimene zinachitika chaka cha 1914 chitadutsa?
8 Chakumapeto kwa 1914, Ophunzira Baibulo ena anakhumudwa chifukwa chakuti sanapite kumwamba. Ndiyeno mu 1915 ndi 1916 anthu omwe ankatsutsa Ophunzira Baibulo anachititsa kuti ntchito yolalikira isamayende bwino. Kenako zinthu zinavuta kwambiri M’bale Russell atamwalira mu October 1916. Abale ena anayambitsa mavuto m’gululi. Abale 4, amene anali m’gulu la abale 7 omwe ankayendetsa bungwe la Watch Tower Bible and Tract Society, sanagwirizane ndi zoti M’bale Rutherford alowe m’malo mwa M’bale Russell. Iwo anayesetsa kuti agawanitse abale. Koma mu August 1917, anthu amenewa anachoka pa Beteli. Apatu gulu linayeretsedwadi. Komanso, Ophunzira Baibulo ena anafooka chifukwa choopa anthu. Komabe, abale ambiri anavomereza kuti Yesu awayeretse ndipo anasintha zina ndi zina zomwe zinali zofunikira. Choncho Yesu poweruza, ananena kuti iwo ndi Akhristu oona omwe ali ngati tirigu. Koma anakana anthu onse amene ankanamizira kuti ndi Akhristu, kuphatikizapo onse a m’matchalitchi onyenga. (Mal. 3:5; 2 Tim. 2:19) Ndiyeno n’chiyani chinachitika? Kuti tipeze yankho, tiyeni tionenso fanizo la tirigu ndi namsongole lija.
ZIMENE ZIYENERA KUCHITIKA M’NYENGO YOKOLOLA
9, 10. (a) Kodi tikambirana zinthu ziti zokhudza nyengo yokolola? (b) N’chiyani chinachitika kumayambiriro kwa nyengo yokolola?
9 Yesu ananena kuti “nthawi yokolola ikuimira mapeto a nthawi ino.” (Mat. 13:39) Nthawi yokololayi inayamba mu 1914. Tsopano tiyeni tikambirane zinthu zisanu zimene Yesu analosera kuti zichitika m’nthawi yokololayi.
10 Choyamba ndi kusonkhanitsa namsongole. Yesu anati: “M’nyengo yokolola ndidzauza okololawo kuti, Choyamba sonkhanitsani namsongole ndi kumumanga m’mitolo.” Chaka cha 1914 chitadutsa, angelo anayamba ‘kusonkhanitsa’ Akhristu omwe anali ngati namsongole powasiyanitsa ndi Akhristu odzozedwa, omwe ndi “ana a ufumu.”—Mat. 13:30, 38, 41.
11. N’chiyani chimasiyanitsa Akhristu oona ndi Akhristu onyenga?
11 Pamene ntchito yosonkhanitsa inkapitirira, kusiyana kwa magulu awiriwa kunayamba kuonekera bwino. (Chiv. 18:1, 4) Pofika mu 1919, zinali zoonekeratu kuti Babulo Wamkulu wagwa. Koma kodi n’chiyani chimene chinasiyanitsa kwambiri Akhristu oona ndi onyenga? Inali ntchito yolalikira. Abale amene ankatsogolera m’gulu la Ophunzira Baibulo anayamba kutsindika kwambiri zoti aliyense ayenera kugwira nawo ntchitoyi. Mwachitsanzo, mu 1919 panatuluka kabuku kolimbikitsa Akhristu onse odzozedwa kuti azilalikira kunyumba ndi nyumba. M’kabukuka munali mawu akuti: “Ntchitoyi ikuoneka kuti ndi yaikulu kwambiri. Komabe mwiniwake ndi Ambuye ndipo atithandiza kuti tiikwanitse. Inuyo muli ndi mwayi wogwira nawo ntchitoyi.” Kodi zotsatira zake zinali zotani? Nsanja ya Olonda ya 1922 inanena kuti kungoyambira nthawi imeneyo, Ophunzira Baibulo anayamba kugwira ntchito yolalikira mwakhama kwambiri. Pasanapite nthawi, Akhristu okhulupirikawo ankadziwika ndi ntchito yolalikira kunyumba ndi nyumba, ndipo zili choncho mpaka masiku ano.
12. Kodi ntchito yosonkhanitsa tirigu inayamba liti?
12 Chachiwiri ndi kusonkhanitsa tirigu. Yesu analamula angelo ake kuti: “Mupite kukasonkhanitsa tirigu ndi kumuika m’nkhokwe yanga.” (Mat. 13:30) Kuyambira mu 1919, odzozedwa akhala akusonkhanitsidwa mumpingo wachikhristu womwe unayeretsedwa. Akhristu odzozedwa amene adzakhalebe ndi moyo pamapeto a dzikoli, adzasonkhanitsidwa komaliza pamene adzalandire mphoto yawo kumwamba.—Dan. 7:18, 22, 27.
13. Kodi lemba la Chivumbulutso 18:7 likusonyeza kuti panopa hule, kapena kuti Babulo Wamkulu, kuphatikizapo matchalitchi amene amati ndi achikhristu, akutani?
13 Chachitatu ndi kulira ndi kukukuta mano. Kodi anthu okhala ngati namsongole akadzamangidwa m’mitolo chidzawachitikire n’chiyani? Yesu ananena kuti: “Kumeneko adzalira ndi kukukuta mano.” (Mat. 13:42) Kodi zimenezi zikuchitika panopa? Ayi. Matchalitchi amene amati ndi achikhristu, omwe ndi mbali ya hule, akunenabe kuti: “Ine ndine mfumukazi. Sindine mkazi wamasiye, ndipo sindidzalira ngakhale pang’ono.” (Chiv. 18:7) N’zoona kuti matchalitchi amenewa akudziona kuti ndi amphamvu ndipo ali ngati mfumukazi yolamulira atsogoleri andale. Masiku ano, anthu amene ali ngati namsongole sakulira koma akudzitama. Komabe zinthu zisintha posachedwapa.
14. (a) Kodi mawu akuti Akhristu onyenga ‘adzakukuta mano awo’ akutanthauza chiyani, ndipo zidzachitika liti? (b) Kodi zimene tafotokoza zokhudza lemba la Mateyu 13:42 zikugwirizana bwanji ndi mfundo ya pa Salimo 112:10? (Onani mawu akumapeto.)
14 Pa chisautso chachikulu, zipembedzo zonse zonyenga zikadzawonongedwa, anthu onse amene ankagwirizana nazo adzayesa kubisala koma sadzapeza malo. (Luka 23:30; Chiv. 6:15-17) Iwo adzazindikira kuti awonongedwa basi chifukwa sangathe kuthawa. Pa nthawi imeneyi, adzalira chifukwa chosowa mtengo wogwira ndipo ‘adzakukuta mano’ chifukwa chokwiya. Mu ulosi wake wonena za chisautso chachikulu, Yesu ananena kuti zinthu zikadzawathina chonchi, “adzadziguguda pachifuwa chifukwa cha chisoni.” *—Mat. 24:30; Chiv. 1:7.
15. Kodi n’chiyani chidzachitikire namsongole, ndipo zidzachitika liti?
15 Chachinayi ndi kuponyedwa m’ng’anjo yamoto. Kodi n’chiyani chidzachitikire anthu omwe ali ngati mitolo ya namsongole? Angelo “adzawaponya m’ng’anjo yamoto.” (Mat. 13:42) Zimenezi zikutanthauza kuti adzawonongedweratu. Choncho, anthu onse amene ankagwirizana ndi zipembedzo zonyenga adzawonongedwa pa Aramagedo, yomwe ndi mbali yomaliza ya chisautso chachikulu.—Mal. 4:1.
16, 17. (a) Kodi Yesu anamaliza fanizo lake ndi mawu ati? (b) N’chifukwa chiyani tikunena kuti mawu amenewo adzakwaniritsidwa m’tsogolo?
16 Chachisanu ndi kuwala kwambiri. Yesu anamaliza ulosi wake ndi mawu akuti: “Pa nthawi imeneyo olungama adzawala kwambiri ngati dzuwa mu ufumu wa Atate wawo.” (Mat. 13:43) Kodi iwo adzawala liti ndiponso kuti? Ulosi umenewu udzakwaniritsidwa m’tsogolo muno. Apa Yesu analosera zinthu zimene zidzachitike kumwamba osati zimene zikuchitika masiku ano padziko lapansi. * Tikutero pa zifukwa ziwiri.
17 Chifukwa choyamba chikukhudza nthawi. Yesu anati: “Pa nthawi imeneyo olungama adzawala kwambiri.” Mawu a Yesu akuti “pa nthawi imeneyo,” ayenera kuti akunena za nthawi ya zinthu zimene anali atangotchula kumene. Iye anali atangonena kumene za ‘kuponya namsongole m’ng’anjo yamoto.’ Zimenezi zidzachitika kumapeto kwa chisautso chachikulu. Choncho odzozedwa “adzawala kwambiri” pa nthawi imeneyo. Chifukwa chachiwiri chikukhudza malo. Yesu ananena kuti olungama ‘adzawala kwambiri mu ufumu.’ Kodi zimenezi zikutanthauza chiyani? Akhristu onse odzozedwa amene adzakhalebe padzikoli mbali yoyamba ya chisautso chachikulu itatha adzakhala atadindidwa kale chidindo chomaliza. Kenako, malinga ndi ulosi wa Yesu wonena za chisautso chachikulu, iwo adzasonkhanitsidwa kumwamba. (Mat. 24:31) Kumwambako n’kumene adzawale “mu ufumu wa Atate wawo.” Ndiyeno nkhondo ya Aramagedo ikadzatha, iwo adzasangalala kwambiri kukhala m’gulu la mkwatibwi pa “ukwati wa Mwanawankhosa.”—Chiv. 19:6-9.
KODI KUMVETSA ZIMENEZI KWATITHANDIZA BWANJI?
18, 19. Kodi kumvetsa tanthauzo la fanizo la Yesu la tirigu ndi namsongole kwatithandiza bwanji?
18 Kodi kumvetsa tanthauzo la fanizo la Yesu limeneli kwatithandiza bwanji? Kwatithandiza m’njira zitatu. Choyamba, tawonjezera zimene timadziwa. Fanizoli likusonyeza chifukwa china chachikulu chimene Yehova walolera kuti zoipa zizichitika. Iye walekerera “ziwiya za mkwiyo” pofuna kukonza “ziwiya zachifundo” zomwe zikuimira tirigu. * (Aroma 9:22-24) Chachiwiri, kwatithandiza kuti chikhulupiriro chathu chilimbe. Pamene mapeto akuyandikira, adani athu adzalimbana nafe kwambiri “koma sadzapambana.” (Werengani Yeremiya 1:19.) Kwa zaka zambirimbiri, Yehova wakhala akuteteza Akhristu odzozedwa. Ifenso Atate wathu wakumwamba akugwiritsa ntchito Yesu pamodzi ndi angelo kuti akhale nafe “masiku onse.”—Mat. 28:20.
19 Chachitatu, fanizoli latithandiza kudziwa Akhristu omwe ali ngati tirigu. Kudziwa Akhristu amenewa n’kofunika kwambiri chifukwa kungatithandize kupeza yankho la funso limene Yesu anafunsa mu ulosi wake wonena za masiku otsiriza. Iye anafunsa kuti: “Ndani kwenikweni amene ali kapolo wokhulupirika ndi wanzeru?” (Mat. 24:45) Nkhani ziwiri zotsatira zidzayankha bwinobwino funso limeneli.
^ ndime 2 Ndime 2: Kuti mukumbukire tanthauzo la mbali zina za fanizoli, tikukulimbikitsani kuti muwerenge nkhani yakuti “Olungama Adzawala Ngwee Ngati Dzuwa” mu Nsanja ya Olonda ya March 15, 2010.
^ ndime 3 Ndime 3: Popeza atumwi a Yesu anali atamwalira ndipo odzozedwa amene anatsala padzikoli ankaimiridwa ndi tirigu, akapolo amenewa akuimira angelo. Komanso m’fanizo lomweli Yesu ananena kuti osonkhanitsa namsongole ndi angelo.—Mat. 13:39.
^ ndime 6 Ndime 6: Zimenezi zikusintha zimene tinkakhulupirira m’mbuyomu. Poyamba tinkakhulupirira kuti Yesu anabwera kudzayendera mu 1918.
^ ndime 7 Ndime 7: Kuyambira mu 1910 kufika mu 1914, Ophunzira Baibulo anagawira mabuku pafupifupi 4,000,000 ndi timapepala toposa 200,000,000.
^ ndime 14 Ndime 14: Izi zikusintha zimene tinkakhulupirira pa lemba la Mateyu 13:42. Poyamba, tinkafotokoza m’mabuku athu kuti Akhristu onyenga akhala ‘akulira ndi kukukuta mano’ kwa zaka zambiri chifukwa chakuti “ana a ufumu” akuwaulula kuti ndi “ana a woipayo.” (Mat. 13:38) Komabe Baibulo limasonyeza kuti nthawi imene anthu adzakukute mano m’pamene adzawonongedwa.—Sal. 112:10.
^ ndime 16 Ndime 16: Lemba la Danieli 12:3 limanena kuti “Anthu ozindikira [Akhristu odzozedwa] adzawala ngati kuwala kwa kuthambo.” Pamene iwo ali padziko lapansi, amawala akamagwira ntchito yolalikira. Komabe, lemba la Mateyu 13:43 limatchula nthawi imene adzawale kwambiri mu Ufumu wakumwamba. M’mbuyomu, tinkakhulupirira kuti malemba onse awiriwa akunena za ntchito yolalikira.
^ ndime 18 Ndime 18: Onani buku lakuti Yandikirani kwa Yehova, tsamba 288 ndi 289.


text:
MUTU 18
Ntchito ya Yesu Inayamba Kuwonjezeka Kuposa ya Yohane
MATEYU 4:12 MALIKO 6:17-20 LUKA 3:19, 20 YOHANE 3:22-4:3
OPHUNZIRA A YESU ANAYAMBA KUBATIZA ANTHU
YOHANE M’BATIZI ANAPONYEDWA M’NDENDE
M’chaka cha 30 C.E., mwambo wa Pasika utatha, Yesu ndi ophunzira ake anachoka ku Yerusalemu koma sanabwerere kwawo ku Galileya. Anapita ku Yudeya komwe anakabatiza anthu ambiri. Pamene zimenezi zinkachitika n’kuti Yohane M’batizi atagwira ntchito yobatiza anthu kwa pafupifupi chaka chimodzi. Pa nthawiyi Yohane anali akadali ndi ena mwa ophunzira ake, mwina pafupi ndi mtsinje wa Yorodano.
Yesu sankabatiza anthu koma ophunzira ake ndi amene ankagwira ntchitoyi ndipo iye ankangowatsogolera. Pa nthawi imeneyi, Yesu ndi Yohane ankaphunzitsa Ayuda amene alapa machimo awo chifukwa chozindikira kuti sanatsatire Chilamulo cha Mulungu chomwe chinali pangano pakati pa Yehova ndi Aisiraeli.—Machitidwe 19:4.
Koma ophunzira a Yohane anayamba kuchitira nsanje Yesu ndipo anauza Yohane kuti: “[Yesu] amene munali naye . . . akubatiza ndipo anthu onse akupita kwa iye.” (Yohane 3:26) Koma Yohane sanachitire Yesu nsanje. Iye ankasangalala kuti ntchito ya Yesu inkayenda bwino ndipo ankafunanso kuti ophunzira akewo azisangalala nawo. Iye anawakumbutsa kuti: “Inu nomwe ndinu mboni zanga pamawu amene ndinanena kuti, ‘Ine sindine Khristu, koma, ndinatumizidwa monga kalambulabwalo wake.’” Pofuna kuwathandiza ophunzira akewo kuti amvetse mfundo imeneyi anawauza fanizo. Iye anati: “Iye amene ali ndi mkwatibwi ndiye mkwati. Koma mnzake wa mkwati, akaimirira ndi kumvetsera zimene akunena, amakhala n’chimwemwe chochuluka chifukwa cha mawu a mkwatiyo. Choncho chimwemwe changa chasefukiradi.”—Yohane 3:28, 29.
Miyezi ingapo m’mbuyomu, Yohane, yemwe anali ngati mnzake wa mkwati, anasangalala pothandiza ophunzira ake kuti amudziwe Yesu. Ena mwa ophunzira a Yohane anayamba kuyenda ndi Yesu ndipo kenako anadzadzozedwa ndi mzimu woyera. Pa nthawiyi, Yohane ankafunanso kuti ophunzira amene anali nawo akhale otsatira a Yesu. Ndipotu ntchito yaikulu ya Yohane inali yokonza njira kuti Yesu adzagwire ntchito imene Yehova anamutuma padziko lapansi. N’chifukwa chake Yohane ananena kuti: “Ameneyo ayenera kumawonjezereka, koma ine ndiyenera kucheperachepera.”—Yohane 3:30.
Patapita nthawi, Yohane wina, amene anali atayamba kale kuyenda ndi Yesu, anafotokoza kumene Yesu anachokera komanso udindo waukulu umene anali nawo pothandiza anthu kuti adzapulumuke. Iye anati: “Wochokera kumwamba ali woposa ena onse. . . . Atate amakonda Mwana wake ndipo anapereka zinthu zonse m’manja mwake. Iye wokhulupirira mwa Mwanayo ali nawo moyo wosatha. Wosamvera Mwanayo sadzauona moyowu, koma mkwiyo wa Mulungu ukhalabe pa iye.” (Yohane 3:31, 35, 36) Mfundo imeneyi ndi yofunika kwambiri ndipo anthu ayenera kuidziwa.
Pasanapite nthawi yaitali, Yohane M’batizi atanena kuti ntchito yake iyamba kuchepa, anamangidwa ndi Mfumu Herode. Herode anali atakwatira Herodiya, yemwe anali mkazi wa m’bale wake, dzina lake Filipo. Herode anaponya Yohane m’ndende chifukwa chakuti anali atamudzudzula poyera chifukwa chokwatira mlamu wake. Yesu atamva kuti Yohane wamangidwa, iye ndi ophunzira ake anachoka ku Yudeya ‘n’kupita ku Galileya.’—Mateyu 4:12; Maliko 1:14.


text: Kwa wotsogolera nyimbo. Nyimbo ndi Salimo la ana a Kora.+49 Mvetserani izi, anthu nonsenu.Tcherani khutu inu nonse a m’nthawi* ino,+2 Inu mtundu wa anthu ndiponso inu ana a anthu,Inu olemera pamodzi ndi inu osauka.+3 Pakamwa panga padzalankhula zinthu zanzeru,+Ndipo zosinkhasinkha za mtima wanga zidzakhala zinthu zakuya.+4 Ndidzatchera khutu kuti ndimvetsere mwambi.+Poimba zeze ndidzamasulira mawu anga ophiphiritsa.+5 Ndichitirenji mantha m’masiku oipa,+Pamene zolakwa za ofuna kundigwetsa zandizinga?+6 Anthu amene akukhulupirira chuma chawo,+Amene akudzitamandira chifukwa cha kuchuluka kwa chuma chawo,+7 Palibe ngakhale mmodzi wa iwo amene angathe kuwombola m’bale wake,+Kapena kumuperekera dipo* kwa Mulungu,8 (Ndipo malipiro owombolera moyo wawo ndi amtengo wapatali,+Moti munthu sangathe kuwapereka mpaka kalekale)9 Kuti akhale ndi moyo mpaka muyaya osaona dzenje la manda.+10 Pakuti amaona kuti ngakhale anthu anzeru amafa,+Wopusa ndi wopanda nzeru, onsewo amawonongeka,+Ndipo chuma chawo amasiyira anthu ena.+11 Zokhumba za mtima wawo n’zakuti nyumba zawo zikhalebe mpaka kalekale,+Mahema awo akhalebe ku mibadwomibadwo.+Malo awo amawatcha mayina awo.+12 Komabe munthu wochokera kufumbi, ngakhale atakhala wolemekezeka, sangakhale ndi moyo mpaka kalekale.+Iye amangofanana ndi nyama zimene zaphedwa.+13 Umu ndi mmene zimakhalira ndi zitsiru,+Komanso amene amazitsanzira, omwe amasangalala ndi mawu awo odzitukumula. [Se′lah.]14 Awatsogolera ku Manda ngati nkhosa zopita kokaphedwa.+Imfa idzakhala m’busa wawo.+Ndipo m’mawa anthu owongoka mtima adzawalamulira.+Matupi awo adzawonongeka.+Aliyense wa iwo malo ake okhala ndi ku Manda, osati malo okwezeka.+15 Koma Mulungu adzawombola moyo wanga ku Manda,+Pakuti adzandilandira. [Se′lah.]16 Musachite mantha chifukwa chakuti munthu wina akupeza chuma,+Kapena chifukwa chakuti ulemerero wa nyumba yake ukuwonjezeka,+17 Pakuti pa imfa yake sangatenge kena kalikonse.+Ulemerero wake sudzapita naye pamodzi.+18 Pakuti pamene anali moyo anali kutamanda moyo wake,+(Ndipo anthu adzakutamanda chifukwa chakuti walemera)+19 Moyo wake udzafanana ndi wa m’badwo wa makolo ake.+Ndipo iwo sadzaonanso kuwala.+20 Munthu, ngakhale atakhala wolemekezeka, koma ngati ali wosazindikira,+Amangofanana ndi nyama zimene zaphedwa.+